Anak senator Nigeria dituduh berkomplot curi buah pinggang gelandangan
Oleh KOSMO!

8 November 2022, 10:00 pm
LONDON – Anak perempuan kepada seorang senator Nigeria dituduh menyeludup masuk seorang lelaki gelandangan ke Britain sebelum mengambil organ miliknya untuk diberikan kepada defendan, lapor akhbar Metro UK semalam.
Sonia Ekweremadu, 25, dibicarakan di Mahkamah Jenayah Pusat,  London bersama-sama bapanya, Ike Ekweremadu, 60, ibunya, Beatrice Ekweremadu, 56 dan seorang doktor, Obinna Obeta, 50.
Keempat-empat mereka didakwa berkomplot merancang perjalanan seorang individu dengan tujuan eksploitasi, bertentangan dengan Akta Undang-Undang Jenayah 1977 antara 1 Ogos 2021 hingga 5 Mei tahun ini.
Pendakwa raya mendakwa mereka berkomplot bersama seorang ahli keluarga yang lain, Isaac Ekweremadu, untuk membawa seorang gelandangan berusia 21 tahun dari Lagos ke London bagi mengambil buah pinggangnya untuk diberi kepada Sonia.
Sonia pada 2019 didiagnos dengan glomerulosklerosis segmental fokus, sejenis penyakit buah pinggang yang jarang berlaku. Dia ketika itu perlu menjalani rawatan dialisis.
Keempat-empat suspek ditahan selepas mangsa yang tinggal di jalanan di Lagos memberitahu polis dia menjadi mangsa aktiviti penyeludupan manusia.

Lelaki berkenaan memberitahu pegawai bahawa dia diseludup masuk ke Britain pada 20 Februari dan dibawa ke Hospital Percuma Diraja di London untuk menjalani ujian tanpa kerelaannya.
Mangsa berkata, dia enggan membenarkan pasukan perubatan mengambil buah pinggangnya selain turut mendedahkan dibawa tinggal di sebuah rumah di mana dia dilayan seperti hamba.
Dia kemudian berjaya melarikan diri sebelum melaporkan hal itu kepada polis selepas tiga hari tinggal di jalanan, demikian menurut perbicaraan di mahkamah.
Sementara itu, Ike, yang merupakan bekas timbalan presiden Senat Nigeria dan isterinya ditahan di Lapangan Terbang Heathrow selepas tiba dari Turkiye.
Sonia dan ibunya kini diikat jamin, manakala Iken dan Obeta kekal dalam tahanan.
Tiada pengakuan dibuat semalam dan Hakim Mark Lucraft menetapkan 16 Disember depan sebagai tarikh perbicaraan seterusnya. – Agensi


Lelaki serang orang awam kerana tidak puas hati ditegur punca kemalangan
Oleh ASLIZA MUSA

8 November 2022, 9:10 pm
IPOH – Tidak puas hati gara-gara ditegur menyebabkan seorang lelaki bertindak menyerang orang awam yang membantu mangsa kemalangan jalan raya di Jalan Raja Musa Aziz, di sini semalam.
Video kejadian berdurasi satu minit itu tular di media sosial dengan memaparkan dua lelaki bergaduh berhampiran dua kereta rosak akibat kemalangan.
Ketua Polis Daerah Ipoh, Asisten Komisioner Yahaya Hassan berkata, kejadian itu dipercayai berlaku pada pukul 6.07 petang membabitkan kereta jenis Honda City dan Toyota Camry.
Katanya, kereta jenis Honda City yang dipandu lelaki berusia 47 tahun itu dikatakan melanggar kereta mangsa wanita berusia 52 tahun.
“Kemalangan itu dipercayai berpunca daripada pemandu kereta Honda City yang memandu di laluan bertentangan trafik.
“Pada masa sama, terdapat orang awam prihatin yang menyaksikan kemalangan telah tampil membantu mangsa, namun lelaki terbabit tidak berpuas hati dengan teguran mengatakan dia menyebabkan nahas lalu bertindak menyerang orang awam itu,” katanya dalam satu kenyataan di sini hari ini.

Menurut beliau, dua laporan polis dibuat masing-masing oleh orang awam dan wanita yang keretanya terlibat kemalangan dengan suspek.
Katanya, berikutan itu, suspek ditahan di Jalan Lahat pada pukul 12.10 tengah hari tadi.
“Permohonan reman terhadap suspek akan dijalankan di Mahkamah Majistret Ipoh esok. Kes disiasat mengikut Seksyen 353 Kanun Keseksaan dan Seksyen 43(1) Akta Pengangkutan Jalan 1987,” katanya. – KOSMO! ONLINE


PRU15: BN tidak gunakan akta ambil tanah Kampung Baru
Oleh KOSMO!

8 November 2022, 9:26 pm
KUALA LUMPUR – Barisan Nasional (BN) tidak pernah menggunakan Akta Pengambilan Tanah 1960 untuk mengambil tanah penduduk di Kampung Baru meskipun parti berkenaan telah memerintah negara selama 61 tahun.
Sebaliknya, calon BN Parlimen Titiwangsa, Datuk Seri Johari Abdul Ghani berkata, sekiranya kerajaan mengambil tanah sekali pun, ia hanya digunakan untuk pembinaan infrastruktur seperti stesen transit aliran ringan (LRT) dan transit aliran massa (MRT).
Katanya, isu membelenggu kawasan itu berlaku selepas BN tewas pada 2018 dan wakil rakyat sebelum ini, Datuk Seri Rina Harun tidak bertindak sewajarnya dalam mempertahankan hak penghuni di sana.
Menurutnya, Khalid Abdul Samad ketika menerajui Kementerian Wilayah Persekutuan juga gagal memastikan persetujuan semua penghuni dicapai terlebih dulu sebelum kawasan itu dibenar untuk diserahkan kepada pemaju bagi tujuan pembangunan.
“Masa itu Rina jadi wakil rakyat dan Khalid Samad ialah Menteri Wilayah Persekutuan. Sepatutnya dia jangan suruh pemaju pindahkan orang dulu. Pastikan semua sudah bersetuju.
“Akta ini bukan zaman saya, bukan BN tetapi kerajaan (terdahulu) ketika BN kalah. BN tak pernah ambil tanah Kampung Baru dan gunakan Akta Pengambilan Tanah.

“Sebab itu kita memerintah 61 tahun, tak pernah ambil tanah untuk lot-lot ini. Cuma ambil pun untuk buat stesen LRT dan MRT,” katanya ditemui ketika berkempen hari ini.
Katanya, akta terbabit bukanlah ketika zaman BN memandangkan parti itu tidak pernah mengambil mana-mana lot tanah.
“Sebanyak 11 peratus penduduk tidak mahu tandatangan untuk perpindahan yang mana pihak pemaju yang sudah dapat persetujuan lebih 80 peratus penduduk yang lain.
“Jadi, mereka mahu gunakan Akta Pengambilan Tanah,” tegasnya.
Katanya, beliau sendiri pada 2017 turut membantah cadangan pemaju untuk membangunkan semula kawasan itu jika tiada persetujuan semua penghuninya.
“Dakwaan Abdul Khalid bahawa BN tidak melakukan apa-apa usaha untuk membantu dan menyelesaikan masalah penghuni tidak benar,” ujarnya. – KOSMO! ONLINE


Zamani belum boleh terima pelawat, tapi stabil
Oleh HANISAH SELAMAT

8 November 2022, 9:53 pm
PETALING JAYA – Selepas 24 jam menjalani pembedahan dan ditempatkan di Unit Rawatan Rapi (ICU), penyanyi Zamani Slam kini dilaporkan semakin stabil.
Menurut isterinya, Nur Juliana Abd. Rani, Zamani mulai sedar beberapa jam selepas pembedahan dan kini dalam proses dipindahkan ke wad biasa, namun belum boleh menerima pelawat.
“Syukur alhamdulillah berkat doa semua, suami saya sekarang sudah sedar dan berada bawah pemantauan doktor.
“Seperti mana yang semua sedia maklum pembedahan yang dijalankan adalah satu pembedahan besar, maka untuk pulih dan kembali sihat pasti mengambil sedikit masa.
“Nasihat doktor, suami perlu banyak berehat supaya rawatan dan pemulihan berjalan lancar dan kami memohon maaf kerana tidak dapat menerima pelawat buat masa ini,” katanya kepada Kosmo! Online.
Pada masa sama, Nur Juliana turut menzahirkan terima kasih kepada orang ramai yang mendoakan kesembuhan buat insan kesayangannya itu.

“Diharap semua dapat memahami keadaan Zamani dan keluarga ketika ini. Kami mengucapkan ribuan terima kasih untuk doa dan ucapan selamat daripada semua. Teruslah mendoakan Zamani segera sembuh dan sihat semula,” katanya.
Semalam (Isnin) penyanyi Gerimis Mengundang itu menjalani pembedahan membetulkan tulang belakang melengkung akibat penyakit skoliosis di sebuah pusat perubatan di Cheras, .
Difaham, Zamani dibawa masuk ke dewan bedah sekitar pukul 8 pagi dan prosedur pembedahan memakan masa hampir tujuh jam.
Tempoh pemulihan penyanyi berusia 51 tahun itu dijangka mengambil masa antara dua hingga enam minggu, manakala tiga bulan diperlukan untuk sembuh sepenuhnya sebelum boleh kembali aktif menyanyi.- KOSMO! ONLINE


Amaran cuaca buruk di beberapa negeri Semenanjung
Oleh ZULKIFLI MANZOR

8 November 2022, 9:50 pm
PETALING JAYA – Jabatan Meteorologi Malaysia (MetMalaysia) meramalkan cuaca buruk di beberapa negeri sehingga pukul 1 pagi ini.
Ribut petir, hujan lebat dan angin kencang itu dijangka berlaku di sekitar Selangor, Kuala Lumpur, Putrajaya dan Melaka.
Turut diramalkan mengalami cuaca buruk bagi tempoh sama daerah Kinta, Perak Tengah, Kampar, Hilir Perak, Batang Padang dan Muallim di Perak.
“Pahang di Tanah Tinggi Cameron, Lipis dan Raub. Negeri Sembilan di Seremban, Port Dickson, Kuala Pilah, Rembau dan Tampin.
“Johor di Tangkak, Segamat, Muar, Batu Pahat, Kluang, Pontian dan Kulai. Sarawak di Kuching, Samarahan, Kapit (Kapit), Bintulu, Miri (Subis, Beluru, Miri dan Marudi) dan Limbang.
“Manakala Sabah di Pedalaman (Sipitang),” kata MetMalaysia dalam satu kenyataan malam ini. – KOSMO! ONLINE sehingga pukul 1 pagi


Wanita jatuh tergolek atas jalan semasa tendang motosikal
Oleh KOSMO!

8 November 2022, 9:00 pm
NEW DELHI – Sebuah video tular di media sosial India memaparkan seorang pembonceng motosikal terjatuh di atas jalan raya selepas menendang sebuah motosikal lain yang dinaiki oleh seorang wanita, lapor stesen penyiaran NDTV hari ini.
Dalam video tersebut, pembonceng yang juga seorang wanita itu dilihat menaiki motosikal bersama seorang lelaki di lokasi yang tidak dinyatakan.
Di sebelah mereka, seorang penunggang wanita lain dilihat bergerak seiring, sebelum pembonceng tersebut menendang ke arah kenderaan itu.
Dia bagaimanapun hilang keseimbangan lalu jatuh bergolek di atas jalan raya tanpa disedari lelaki yang menunggang motosikal itu.
Dalam masa sama, penunggang motosikal yang ditendang  meneruskan perjalanannya seperti biasa tanpa menghiraukan wanita tersebut.
Tidak dinyatakan keadaan wanita tersebut selepas dia terjatuh di atas jalan.

Namun, apa yang pasti, video itu menjadi tular dengan ramai netizen meluahkan rasa ‘puas hati’ dan menyifatkan kejadian itu sebagai balasan setimpal.
“Pembalasan  berlaku dengan pantas. Dia menerima balasan atas perbuataannya,” kata seorang netizen.
“Beg galas itu menyelamatkannya,” kata seorang lagi pengguna media sosial. – Agensi


Nutri Malt tidak layak mohon sijil halal – Jakim
Oleh MOHD. HUSNI MOHD. NOOR

8 November 2022, 8:59 pm
PUTRAJAYA – Minuman jenama Nutri Malt keluaran Carlsberg Brewery Malaysia Bhd. disahkan tidak memiliki dan tidak layak memohon Sijil Pengesahan Halal Malaysia (SPHM).
Perkara itu dimaklumkan Jabatan Kemajuan Islam Malaysia (Jakim) menerusi kenyataan akhbar hari ini sebagai reaksi tular membabitkan minuman itu.
Menurutnya, minuman itu tidak layak memohon SPHM berdasarkan ketetapan Manual Prosedur Pensijilan Halal Malaysia (Domestik) 2020 Klausa 6 (2).
“Selaku pihak berkuasa pensijilan halal Malaysia, kami menyarankan agar umat Islam memilih produk yang memiliki SPHM kerana ia dijamin halal.
“SPHM hanya dikeluarkan mengikut garis panduan dan perundangan berkaitan halal yang telah ditetapkan di negara ini,” katanya.
Jelas kenyataan itu, semakan status halal produk atau premis makanan di luar sana boleh dibuat menerusi Portal Rasmi Halal Malaysia (https://tinyurl.com/yujuuxch), atau aplikasi telefon pintar SmartHalal.

Tambahnya, sebarang kemusykilan dan penjelasan berkenaan isu-isu halal yang tular boleh didapati dengan melayari laman Facebook Bahagian Hab Halal, Jakim.
Terdahulu, tular di media sosial seorang lelaki menunjukkan minuman itu dijual di sebuah kedai serbaneka 24 jam dan diletakkan di dalam peti sejuk bersama minuman yang memiliki logo halal.-KOSMO! ONLINE


Pemandu berdepan denda RM13,000 kerana buat gajah marah
Oleh KOSMO!

8 November 2022, 9:30 pm
BANGKOK – Seorang pemandu trak pikap di Thailand berdepan hukuman denda sehingga 100,000 baht (RM12,689) selepas mempamerkan sikap menjengkelkan ketika bertembung dengan seekor gajah di sebuah taman negara di wilayah Nakhon Ratchasima atau Korat, lapor laman berita Thaiger semalam.
Berdasarkan video yang dikongsikan di laman Facebook dan saluran YouTube ‘Wild Animals at Khao Yai’, lelaki berkenaan dilihat melakukan provokasi terhadap gajah yang melintas di sebatang jalan di Taman Negara Khao Yai.
Lelaki tersebut dilihat memandu ke arah gajah itu dan tidak berhenti seketika bagi memberi laluan kepada haiwan tersebut untuk melintas jalan seperti yang disaran pihak berkuasa.
Tindakan itu telah membuatkan gajah tersebut marah sehingga mengeluarkan bunyi kuat.
Pemandu tersebut kemudian memberhentikan kenderaannya, keluar dari trak tersebut dan merakam gambar gajah itu sebelum berlalu pergi.
Video itu menimbulkan kemarahan netizen yang menyelar sikap lelaki berkenaan kerana melanggar peraturan jalan raya, bahkan ada antara pengguna media sosial yang berharap agar gajah tersebut menyerang pemandu berkenaan.

Ketua Taman Negara Khao Yai, Chaiya Huayhongthong berkata, pemandu tersebut telah melanggar Seksyen 20 Akta Taman Negara yang menyatakan bahawa pengunjung perlu mematuhi arahan dan saranan renjer hutan.
Tambahnya, mereka yang melakukan kesalahan tersebut berdepan bayaran denda sehingga 100,000 baht (RM12,689).
Menurut laporan stesen penyiaran Channel 7, pemandu itu telah pun menyerah diri kepada polis dan membayar sejumlah denda yang tidak didedahkan.
Menurut Chaiya, pemandu yang bertembung dengan haiwan liar di taman negara perlu memastikan jarak sekurang-kurangnya 30 meter, mengelak daripada membunyikan hon, mematikan lampu, mengundur ke belakang secara perlahan dan tidak cuba mengejar haiwan tersebut. – Agensi


Tiga penghuni cedera, bumbung asrama anak yatim runtuh
Oleh NOOR HASLIZA NUSI

8 November 2022, 11:56 pm
GEORGE TOWN – Seramai tiga penghuni asrama di Wisma Yatim Perempuan Pulau Pinang, Jalan Scotland di sini dilaporkan cedera selepas bumbung bangunan berkenaan dikatakan runtuh malam tadi.
Kejadian kira-kira pukul 9.40 malam itu menyebabkan tiga mangsa mengalami kecederaan pada belakang badan dan kepala.
Ketiga-tiga mangsa terbabit telah dikejarkan ke Hospital Pulau Pinang (HPP) untuk rawatan lanjut.
Keadaan di pekarangan luar bangunan Wisma Yatim Perempuan Pulau Pinang, Jalan Scotland sebentar tadi. – Foto IQBAL HAMDAN
Ketua Balai Bomba Jalan Perak, A’azelan Hassan berkata, pihaknya menerima laporan kejadian berlaku pada pukul 9.42 malam tadi dan kemudiannya bergegas ke lokasi kejadian.
“Seramai 30 penghuni asrama berada di bangunan berkenaan semasa kejadian berlaku manakala tiga mangsa dilaporkan cedera ringan,” katanya kepada Kosmo! di sini.
Laporan lanjut berhubung kejadian berlaku akan menyusul – KOSMO! ONLINE


Hafiz, Siti Kamilia sebagai perantis muda sertai FIA WEC Bahrain
Oleh SOPI SAMAILE

8 November 2022, 9:29 pm
KUALA LUMPUR – Dua pelajar muda menerima peluang terbaik selepas terpilih bagi menyertai pasukan JOTA menjelang perlumbaan pusingan akhir Kejohanan Endurance Dunia (FIA WEC) di Bahrain pada 10 hingga 12 November ini.
Dua perantis yang dikenali sebagai Muhammad Hafiz Shamsul Bahrim dan seorang wanita, Siti Kamilia Alisa Kamarudzaman yang mengikuti pembangunan Program Perantisan Pemindahan Teknologi (LINK TTAP) bakal mengembangkan pengalaman mereka pada saingan tertinggi.
Pelumba berbakat negara, Jazeman Jaafar berkata, pendedahan tersebut sekali gus menjadi platform terbaik untuk  membangunkan karier mereka terutama mencuburi sukan permotoran terutama peringkat kebangsaan dan global.
“Sukan permotoran adalah industri yang memerlukan komitmen penuh daripada jurutera atau Juruteknik dalam kejayaan seseorang pelumba dan pasukan.
“Data membantu mengasah kemahiran dan kepakaran serta prestasi pelumba yang berpotensi berkenaan kejuruteraan melalui gabungan pengajaran dalam sukan permotoran.
“Tujuan utama daripada program ini adalah untuk memastikan juruteknik atau jurutera kami termasuk wanita bersedia bagi melanjutkan kerjaya mereka di peringkat tempatan dan antarabangsa.

“Dengan pembangunan teknologi tinggi dalam sukan permotoran, ini akan membolehkan, kami memanfaatkan pemindahan teknologi yang meningkatkan pembangunan dalam industri automotif dan sukan permotoran tempatan.
“Saya juga ingin mengucapkan ribuan terima kasih di atas kerjasama yang sangat baik daripada Kementerian Belia dan Sukan (KBS), Persatuan Sukan Bermotor Malaysia (MAM) dan Yayasan Peneraju Pendidikan Bumiputera (YP) dalam menjayakan program ini,” kata Jazeman.
LINK TTAP atau pembangunan modal insan ini direka untuk meningkatkan kemahiran automotif dan pengetahuan bakat tempatan melalui perantisan dalam sukan permotoran peringkat kebangsaan dan global.
Selain itu, program ini merupakan program yang memberikan pendedahan secara langsung melalui peluang pekerjaan sebagai jurutera atau juruteknik perlumbaan pada Kejohanan FIA Endurance Dunia (WEC) bersama pasukan terkemuka iaitu JOTA dan pelumba 4 roda antarabangsa negara, Jazeman.
Selain itu, empat perantis atau pelajar LINK TTAP juga telah diberi peluang yang pertama kalinya dalam industri sukan permotoran dua roda oleh Persona Energy dalam meningkatkan pengetahuan dan kemahiran mereka pada perlumbaan Cub Prix bersama Peneraju Kejuaraan dalam kategori Wira KBS iaitu pasukan Petronas Sprinta Yamaha 31 Racing pada minggu lepas di Litar Antarabangsa Sepang.
Perantis-perantis yang terlibat adalah Mohammad Haritz Aiman Mohd. Rosli, Ahmad Lufti Latif, Muhammad Azfar Ahmad Zaini, dan Muhammad Asyraf Mohd Khairul Muhar. – KOSMO! ONLINE


Tiada kompromi pegawai, anggota sekongkol seludup migran
Oleh ASLIZA MUSA

8 November 2022, 8:32 pm
LARUT – Tiada kompromi terhadap mana-mana pegawai dan anggota Jabatan Imigresen sekiranya didapati bersekongkol dalam kegiatan penyeludupan migran ke negara ini.
Menteri Dalam Negeri, Datuk Seri Hamzah Zainudin berkata, tindakan tegas termasuk dibuang kerja boleh dikenakan terhadap individu terlibat jika didapati bersalah.
Katanya, usaha awal perlu dilakukan bagi membendung jenayah tersebut yang mungkin akan menjejaskan agensi berkenaan.
“Tindakan sewajarnya akan diambil, jika perlu untuk mengambil tindakan seperti membuang mereka, itu akan dilakukan selepas siasatan terperinci dilakukan.
“Tidak kiralah berapa ramai sekali pun, kita akan tangkap dan gantikan dengan pegawai-pegawai baharu. Jangan risau kalau kita tangkap ramai, ini bermakna kita selesaikan masalah-masalah yang busuk ini.
“Memang kadang-kadang ia menjadi kanser dalam sebuah agensi sekiranya kumpulan berkenaan terlampau banyak hingga menyebabkan agensi itu akan bermasalah,” katanya ketika ditemui selepas Majlis Ramah Mesra calon Parlimen dan Dewan Undangan Negeri (DUN) Larut di Dewan Majlis Daerah Selama, Sungai Bayor di sini hari ini.

Menerusi laporan media semalam, 14 individu terdiri daripada dua transporter warga tempatan dan 12 migran warga Indonesia ditahan di Kompleks Kastam, Imigresen dan Kuarantin (CIQ), Bangunan Sultan Iskandar (BSI), Johor Bahru.
Sehubungan itu, Jabatan Imigresen Johor kini giat memburu pegawainya yang dipercayai mendalangi kegiatan tersebut. – KOSMO! ONLINE


PRU15: Zahid jawab naratif satu undi untuk siapa
Oleh KOSMO!

8 November 2022, 7:46 pm
PETALING JAYA – “Yang sebenarnya satu undi untuk PN (Perikatan Nasional) bermakna satu undi untuk PH (Pakatan Harapan)”.
Pengerusi Barisan Nasional (BN), Datuk Seri Ahmad Zahid Hamidi berkata, Pengerusi PN yang beriya-iya mahu bersama PH sebelum ini.
“Maka tidak mustahil PN akan bekerjasama juga dengan PH akhirnya terutama setelah gagal peroleh cukup kerusi untuk bentuk kerajaan.
“Sebab itu PPBM tampak ‘down’ apabila ‘khemah besar’ tak menjadi. BN ‘of course’ tidak ada sebab pun untuk ‘down’. Buat apa perlu ‘down’
“”What a joke” Lantak kome le dengan ‘khemah besar’ kerana BN tetap BN,” katanya dalam satu kenyataan di Facebook hari ini.
Ahmad Zahid berkata, rakyat perlu beri kemenangan besar kepada BN supaya tiada peluang PH dan PN bekerjasama bentuk kerajaan.

“Kerajaan gagal 22 bulan + kerajaan gagal 17 bulan = musibah,” katanya.
Beliau seterusnya menerangkan satu undi untuk PH bermakna satu undi untuk DAP kerana DAP merupakan parti komponen dan pembuat dasar PH.
Dakwa beliau, DAP malah tampak lebih menguasai semasa PH jadi kerajaan 22 bulan dengan timbalan menteri daripada DAP lebih berkuasa berbanding menteri.
“Mungkin DAP diminta kurang menampil kali ini sebab mahu sembunyi fakta ini,” dakwanya lagi.
Selain itu, Zahid dalam nada sinis berkata, satu undi untuk Gerakan Tanah Air (GTA) pula satu undi untuk ‘manifesto bukan kitab suci’.
“Juga satu undi untuk ‘rakyat dituduh pemalas’ dan ‘rakyat perlu ikat perut’, satu undi untuk GTA bermakna satu undi untuk ‘bon samurai’.
“Bon samurai konon untuk bayar hutang, tetapi hutang makin bertambah,” tambahnya.
Justeru, ujar beliau, satu undi untuk PH, PN dan GTA bermakna satu undi untuk meranapkan lagi masa depan Malaysia.
“Satu undi untuk BN bermaksud satu undi untuk mengembalikan kestabilan dan kemakmuran negara,” katanya. – KOSMO! ONLINE


Artifak cangkerang siput, pecahan tembikar dijumpai di Gua Keris
Oleh ROSMIZAN RESDI

8 November 2022, 8:03 pm
KUALA KRAI – Beberapa cangkerang siput sedut dan pecahan tembikar dipercayai berusia antara 1,000 hingga 5,000 tahun ditemui di Gua Keris, Dabong di sini pagi tadi.
Pengerusi Jawatankuasa Pelaksana Geopark Kebangsaan, Prof. Datuk Dr. Mokhtar Saidin berkata, artifak itu ditemui oleh sepasukan pegawai pasukannya ketika membuat penilaian Stong Geopark melibatkan tiga gua di Dabong iaitu Gua Keris, Gua Pagar dan Gua Ikan.
Menurutnya, berdasarkan kajian, siput sedut merupakan bahan makanan dan juga barang pengebumian masyarakat pra sejarah di kawasan gua.
“Selain itu, pecahan tembikar yang dijumpai juga dipercayai mempunyai ciri-ciri pada zaman neolitik yang dipercayai berusia antara 1,000 hingga 5,000 tahun.
“Kita menjumpai artifak ini di permukaan tanah dan ia bermakna penyelidikan arkeologi yang lebih saintifik perlu dilakukan bagi membolehkan artifak lain yang masih belum diganggu ditemui,” katanya pada sidang akhbar di Majlis Daerah Dabong (MDD) di sini hari ini.
Sebahagian artifak dipercayai cangkerang siput sedut (kiri) dan pecahan tembikar berusia 1,000 hingga 5,000 tahun yang dijumpai di Gua Keris, Dabong, Kuala Krai hari ini. – Foto ROSMIZAN RESDI
Dalam pada itu, Mokhtar berkata, pihaknya hanya membawa keluar beberapa sampel sahaja untuk diserahkan kepada MDD untuk tindakan lanjut.

Katanya, masih banyak cangkerang siput sedut itu dan pecahan tembikar berada di lokasi berkenaan.
Katanya, hasil penemuan itu sekali gus membuktikan gua berkenaan menjadi tempat tinggal masyarakat pra sejarah dan berpotensi untuk dikaji.
“Pihak MDD boleh membuat permohonan kajian lebih lanjut dari Jabatan Warisan Negara supaya melakukan kajian di lokasi berkenaan.
“Jika mendapat kebenaran, kami akan mengkaji dan menghantar ke makmal pentarikhan di luar negara seperti Amerika Syarikat dan Korea Selatan,” katanya. – KOSMO! ONLINE


Anggota polis terima wang RM5.7 juta dalam akaun, jadi jutawan sekelip mata
Oleh KOSMO!

8 November 2022, 8:00 pm
ISLAMABAD, Pakistan – Seorang anggota polis di bandar Karachi, selatan Pakistan, Aamir Gopang terkejut apabila mendapati akaun bank miliknya memiliki wang AS$1.2 juta (RM5.7 juta) daripada sumber yang tidak diketahui termasuk wang gajinya, lapor laman berita Wion News kelmarin.
Apabila pihak berkuasa mengetahui perkara itu, seorang pegawai penyiasat dari balai polis Bahadurabad di Karachi telah dihantar untuk melakukan siasatan, lapor akhbar The Express Tribune berpangkalan di  Pakistan.
Pegawai penyiasat berkenaan juga hairan dan terkejut melihat akaun bank Aamir mempunyai wang begitu banyak berjumlah AS$1.2 juta.
Ketika ditanya media tempatan mengenai situasi dia kini bergelar jutawan segera, Aamir berkata, dia tidak gembira dengan keadaan tersebut.
“Saya terkejut, apatah lagi melihat wang yang begitu banyak, saya tidak pernah mempunyai lebih daripada beberapa ribu rupee dalam akaun saya.
“Saya hanya mendapat tahu mengenainya apabila pihak bank menghubungi saya dan memaklumkan 100 juta rupee (AS$1.2 juta) telah dipindahkan ke dalam akaun saya,” kata Aamir.

Apabila pihak bank menyedari pemindahan wang yang agak keterlaluan itu ke dalam akaun anggota polis biasa, mereka segera membekukan akaun bank Aamir. Kad ATM lelaki itu juga telah disekat oleh pihak bank.
Hasil siasatan polis mendapati kejadian serupa telah berlaku di dua tempat lain iaitu di bandar Larkana dan Sukkur dengan beberapa anggota polis turut menerima sejumlah besar wang dalam akaun bank mereka.
Di Larkana, tiga anggota polis menerima AS$600,000 (RM2,848,800) dalam akaun masing-masing, manakala di Sukkur, seorang anggota polis mempunyai jumlah sama didepositkan ke dalam akaunnya.
Pihak berkuasa yang menyiasat perkara itu percaya bahawa ketiga-tiga kes mungkin saling berkaitan. Bagaimanapun, anggota-anggota polis di Larkana menafikan mempunyai sebarang pengetahuan mengenai wang itu atau sumbernya. – Agensi


Hampir seluruh negara dilanda hujan lebat, ribut petir
Oleh KOSMO!

8 November 2022, 7:23 pm
PETALING JAYA – Amaran ribut petir dikeluarkan melibatkan sebahagian besar kawasan di Semenanjung dan Sabah serta Sarawak pada petang ini sehingga pukul 9 malam nanti.
Jabatan Meteorologi Malaysia (MetMalaysia) memaklumkan ribut petir, hujan lebat dan angin kencang dijangka di negeri Kedah (Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu) serta Seberang Perai Selatan, Pulau Pinang.
Selain itu, seluruh negeri Perak, Selangor, Kuala Lumpur, Putrajaya, Negeri Sembilan dan Melaka turut mengalami cuaca buruk sepanjang tempoh sama.
Tambah MetMalaysia, bagi negeri Pahang pula, antara daerah yang terkesan adalah Tanah Tinggi Cameron, Raub, Bentong dan Temerloh.
“Hujan lebat serta ribut petir juga melanda Johor (Tangkak, Segamat, Muar, Batu Pahat dan Pontian).
“Cuaca sama turut berlaku sekitar Sarawak melibatkan Kuching, Serian, Samarahan, Sri Aman (Sri Aman), Betong, Sarikei (Pakan, Sarikei dan Meradong), Sibu (Sibu dan Selangau), Mukah, Bintulu, Miri (Subis, Beluru dan Marudi) dan Limbang.

“Di Sabah, ia merangkumi kawasan Pedalaman (Sipitang, Tenom, Kuala Penyu, Beaufort dan Nabawan), Pantai Barat, Tawau (Lahad Datu), Sandakan (Tongod dan Kinabatangan) dan Kudat serta Labuan,” katanya dalam satu kenyataan sebentar tadi.
Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Wanita China maut jatuh dari tingkat 12 kerana tertekan dikuarantin
Oleh KOSMO!

8 November 2022, 8:37 pm
BEIJING – Seorang wanita maut terjatuh dari tingkat 12 sebuah bangunan pangsapuri di China akibat tertekan selepas rumahnya dikunci dari luar ketika menjalani perintah berkurung Covid-19, lapor akhbar Daily Star semalam.
Wanita berusia 55 tahun yang hanya dikenali sebagai Wang itu dilaporkan mengalami masalah kesihatan mental.
Bangunan apartmen  tersebut di daerah Xincheng di Hohhot yang merupakan sebuah bandar di wilayah Inner Mongolia, dikuarantin selepas dua kes Covid-19 dilaporkan pada 26 Oktober lalu.
Pegawai tempatan mengeluarkan kenyataan Ahad lalu menyatakan bahawa ahli keluarga mangsa telah menghubungi pekerja komuniti yang bertugas serta menelefon talian kecemasan pasukan perubatan tempatan.
Namun, beliau mengaku gagal memberikan bantuan mencukupi bagi menangani situasi yang dihadapi  oleh Wang.
Menurut laporan, pagar besi kediaman wanita itu telah dikunci dari luar yang menyebabkan mangsa terdesak untuk keluar.

Laporan di media sosial China, Weibo, mendakwa bahawa anak perempuan Wang yang berusia 29 tahun meminta pengurus bangunan agar menghubungi talian kecemasan.
Pengurus tersebut kemudian menyuruh wanita itu agar menelefon sendiri (talian kecemasan) kerana dia  sedang sibuk.
Satu rakaman audio turut mendedahkan bunyi anak perempuan mangsa mengetuk pagar dan merayu pekerja kebajikan agar membuka pintu rumah ibunya.
“Buka pintu ini, buka pintu ini! Tolonglah, saya merayu,” kata anak mangsa.
Menurut kenyataan pihak berkuasa tempatan, siasatan mendapati bahawa pengurusan dan anggota masyarakat lambat bertindak balas, tidak bertindak balas dengan betul dan tidak sensitif terhadap kecemasan.
“Insiden ini mendedahkan kelewatan dalam perkhidmatan hartanah kediaman serta kelemahan dalam kerja-kerja kemasyarakatan. Ia  menggambarkan ketidaksempurnaan mekanisme penghantaran kecemasan,” kata kenyataan tersebut. – Agensi


63 bangkai kucing ditemui di dalam rumah wanita
Oleh KOSMO!

8 November 2022, 7:30 pm
BANGKOK – Sebuah pertubuhan bukan berasaskan keuntungan menemui 63 bangkai kucing, seekor bangkai anjing dan 80 haiwan masih hidup dalam keadaan kurus kering di sebuah rumah di Bangkok pada  Jumaat lalu, lapor laman berita Thaiger semalam.
Watchdog Thailand bekerjasama dengan pasukan polis dari Balai Polis Khan Na Yao dan Jabatan Ternakan bagi memeriksa rumah tersebut selepas menerima laporan penduduk setempat yang bimbang berlakunya pengabaian haiwan di kediaman tersebut.
Menurut polis dan jabatan ternakan,  mereka menghidu bau busuk sejurus memasuki rumah itu sebelum menemui bangkai kucing dan najis haiwan di merata-rata tempat.
Mereka turut menemui 80 ekor kucing dan anjing yang diabaikan dengan ada antaranya dikurung di dalam sangkar selain sebilangan lagi dibiar berkeliaran.
Haiwan-haiwan yang masih hidup memakan bangkai haiwan lain akibat kelaparan dan ada antaranya yang mungkin telah mati selama lebih setahun, kata Watchdog Thailand.
Tambah organisasi itu, penemuan paling mengejutkan adalah bangkai beberapa ekor kucing di dalam beg plastik hitam yang disumbat ke dalam peti sejuk.

Menurut polis, pemilik rumah tersebut yang merupakan seorang wanita berusia 40 tahun,  berada di dalam rumah itu ketika kediaman berkenaan diserbu.
Dia melarikan diri dengan memandu sebuah kereta sebelum merempuh dinding dan pengsan. Polis menghubungi ambulans untuk membawa suspek ke hospital.
Hasil daripada serbuan itu, pihak berkuasa berjaya menyelamatkan 80 haiwan dan membawanya  ke sebuah hospital haiwan untuk menerima rawatan.
Kesemua haiwan itu kemudian akan dibawa ke Chiang Mai untuk dijaga oleh Yayasan Pemuliharaan Gajah dan Alam Sekitar.
Watchdog Thailand berkata, suspek mengeksploitasi haiwan-haiwan itu menggunakan laman Facebook untuk mengumpul sumbangan orang ramai. – Agensi


Wanita baling kerusi ke arah penari K-pop
Oleh KOSMO!

8 November 2022, 7:00 pm
JAKARTA – Sebuah video tular di media sosial Indonesia memaparkan insiden seorang wanita melempar kerusi ke arah peserta tarian K-pop yang sedang membuat persembahan di sebuah pusat beli-belah, lapor laman berita Suara.com hari ini.
Berdasarkan video tersebut, penari berkenaan dilihat sedang asyik melakukan tarian K-pop di pusat beli-belah berkenaan di Makassar, wilayah Sulawesi Selatan.
Seorang wanita yang bersembunyi di sebalik kios menjual baju, secara tiba-tiba melempar sebuah kerusi berwarna hijau ke arah penari tersebut.
Kerusi itu bagaimanapun tidak mengenai peserta berkenaan dan dia dilihat meneruskan tariannya.
Video tersebut menjadi tular dengan netizen memberikan pelbagai komen.
“Bukan ibu saya,” kata seorang netizen.

“Apa masalahnya? Bukankah dia cuma menari sahaja. Lebih baik begitu daripada dia melakukan perkara yang bukan-bukan,” kata seorang lagi pengguna media sosial. – Agensi


Piala Malaysia: FAM tunggu laporan MFL aksi panas Terengganu-KL City
Oleh MUSTAQIM MOHAMED

8 November 2022, 8:10 pm
KOTA BHARU – Persatuan Bola Sepak Malaysia (FAM) sedang menunggu laporan daripada Malaysia Football League (MFL) berhubung kekecohan dalam perlawanan antara Kuala Lumpur City FC (KL City) menentang Terengganu FC (TFC) di Stadium Bola Sepak Kuala Lumpur di Cheras, Kuala Lumpur kelmarin.
Naib Presiden FAM, Datuk Seri Rosmadi Ismail berkata, jawatankuasa terbabit akan melakukan siasatan terlebih dahulu berhubung insiden berkenaan.
“Kebiasaannya kita akan dapatkan dahulu laporan daripada MFL. Kita mempunyai banyak jawatankuasa di FAM termasuk jawatankuasa disiplin yang akan menyiasat insiden tersebut.
“Saya sendiri tidak terlibat secara langsung dalam perkara itu dan tidak dapat memberi penjelasan lebih tepat,” katanya ketika ditemui pemberita di Bazar Tok Guru di sini sebentar tadi.
Kosmo! sebelum ini melaporkan, berlaku kekecohan membabitkan pemain dan pegawai pasukan KL City dan TFC pada perlawanan suku akhir pertama Piala Malaysia selepas wisel penamat ditiup.
Insiden tolak menolak antara kedua-dua pasukan di kawasan teknikal turut melihat pemain import TFC, Pape Diakate terpaksa dibawa menjauhi sekumpulan pemain KL City yang cuba mendekatinya. – KOSMO! ONLINE


Jangan cium bayi orang, anak sendiri boleh – Neelofa
Oleh NUR EMIRA SAIZALI

8 November 2022, 7:03 pm
PETALING JAYA – Selebriti berniqab popular Neelofa menasihatkan orang ramai agar tidak mencium anak individu lain sesuka hati bagi mengelak dijangkiti sebarang penyakit.
Neelofa atau nama sebenarnya Noor Neelofa Mohd Noor, 33, menegaskan perkara sebegitu harus dipraktikkan demi menjaga kesihatan bayi tersebut.
“Jangan cium bayi orang lain. Cium anak sendiri boleh.
“Jangan terasa kerana itu semua demi kesihatan si kecil,” katanya dalam satu hantaran InstaStory.
Pengacara program Next To Neelofa itu turut mengakui risau apabila melihat anaknya, Muhammad Bilal yang kini berusia 10 bulan disentuh individu lain.
“Kadang-kadang apabila tengok orang luar memegang pipi anak sendiri pun, saya sudah rasa tak boleh bernafas.

“Apatah lagi jika mencium Bilal. Ummi dia menjerit tidak berlagu,” katanya lagi.
Dalam perkongsian pertama, dia turut mengulang siar sebuah video yang berkongsi mengenai sebab orang ramai tidak memegang bayi milik orang lain sesuka hati.
Antaranya ialah Jangkitan pernafasan Respiratory Syncytial Virus (RSV) adalah penyakit yang akan menjejaskan paru-paru dan sistem badan lain. – KOSMO! ONLINE


Suami ‘menggatal’ di aplikasi cari jodoh
Oleh FLORINA DERIS

8 November 2022, 6:27 pm
PETALING JAYA – Wanita mana yang tidak kecewa apabila mendapat tahu suaminya masih ‘menggatal’ di aplikasi mencari jodoh, malah sanggup ‘mengangkat’ tangan terhadap isterinya sejurus didapati curang.
Menerusi perkongsian seorang wanita, sepanjang perkahwinannya selama 11 bulan, dia dan suaminya pernah bercerai dan kembali rujuk semula.
Lelaki itu juga telah beberapa kali dikesan berlaku curang dengan beberapa wanita lain.
“Ada satu ketika, dia beritahu saya bahawa dia sedang bekerja. Tetapi rupa-rupanya, dia sedang memujuk wanita lain untuk bertemu dengannya dan rayuannya tidak berhasil,” katanya.
Menurutnya, setiap kali dia mendapat tahu kecurangan lelaki itu, suaminya pasti akan ‘mengangkat’ tangan dan kaki kepadanya.
“Kali ini, saya sudah tidak mampu menyembunyikannya dan rasa bagai hendak pengsan. Saya terpaksa membuat laporan polis dengan bantuan jiran meskipun pada waktu itu sudah larut malam,” katanya yang cedera dan lebam di bahagian muka dan kepala.

Rentetan kisah berkenaan, dia kini mengalami tekanan sehingga terpaksa mengambil ubat daripada doktor.
Dalam pada itu, rata-rata netizen meluahkan rasa simpati mereka dan menyifatkan lelaki tersebut sebagai seorang yang tidak bersyukur memiliki seorang isteri cantik.
“Isterinya sangatlah cantik, ada hati hendak curang,” ujar seorang pengguna Twitter.
“Kasihan sungguh nasib isterinya. Bukan sahaja dicurangi bahkan turut dipukul,” komen seorang lagi pengguna. – KOSMO! ONLINE


Loghat utara ‘pekat’, Farid Kamil sesuai jadi Anwar Ibrahim
Oleh KOSMO!

8 November 2022, 6:07 pm
PETALING JAYA- Cara pertuturan pelakon Farid Kamil yang sering menggunakan loghat utara ketika beraksi di layar perak ataupun dalam percakapan hariannya dilihat sempurna untuk beliau membawakan watak Datuk Seri Anwar Ibrahim menerusi filem terbarunya yang akan ditayangkan kelak.
Berdasarkan tinjauan Kosmo! di laman sosial media, rata-rata netizen bersetuju bahawa loghat dituturkan kedua-dua individu itu sama berikutan berasal dari utara tanah air selain turut teruja dengan kehadiran Acha Septriasa sebagai Datuk Seri Dr. Wan Azizah Wan Ismail.
“Terbaik Farid Kamil, utara dia lebih tulen, memang sesuai bawa watak Datuk Seri Anwar Ibrahim,” kata Barts Ams.
“Acha wajah dia lembut, sesuai untuk bawa watak Kak Wan, tak sabar nak tonton nanti,” ujar Marian Anne.
“Tidak sabar untuk tonton, kisah perjuangan penuh liku dan derita yang berlaku di Malaysia yang dicintai,” jelas Zulaika Shazli.
Terdahulu, seorang pelakon Indonesia, Hans De Kraker memuat naik gambar Farid bersama tenaga produksi dengan menyifatkan sedang melakukan proses bacaan pertama untuk filem tersebut yang berjudul ‘Jalan Masih Panjang’.

Difahamkan, filem itu bakal mengisahkan mengenai kisah kehidupan dan perjuangan politik yang dilalui Anwar Ibrahim bersama isterinya, Dr. Wan Azizah.
Menerusi hantaran itu, filem itu bakal diarahkan oleh Viva Westi selain turut menampilkan pelakon Hasnul Rahmat yang dijangka membawakan watak Tun Dr. Mahathir Mohamad berdasarkan pemilihan pakaian yang dikenakan aktor terbabit.
Pada bulan lalu, Presiden PKR itu turut memuat naik gambar bersama Farid dengan menulis bahawa pertemuan terbabit dibuat bagi membincangkan perkara berkaitan seni, budaya serta industri perfileman negara.
Pada masa sama, calon PKR bagi Parlimen Kangar, Amin Ahmad turut menjelaskan bahawa idea penghasilan filem terbabit telah dicetuskan sejak 2018.
“Sebenarnya selepas 2018, ada beberapa pihak bertemu saya tentang bahan ini (atas cadangan pejabat Anwar sendiri). Ada yang nak buat dokumentari dan juga filem.
“Semoga semuanya lancar dan mengesankan. Nantikan Jalan Masih Panjang,” tulisnya di Facebook. -KOSMO! ONLINE


Biadab kalau tegur fizikal orang – Uyaina Arshad
8 November 2022, 5:38 pm
PETALING JAYA – Pelakon dan pengacara Uyaina Arshad menyentuh tentang adab menegur seseorang lebih-lebih lagi jika membabitkan fizikal tidak kiralah berkaitan berat badan, ketinggian atau warna kulit.
Perkara tersebut disuarakan pemilik nama sebenar Saidatul Naseha Uyaina Arshad, 29, itu selepas menerima soalan berbaur sensitif daripada seorang individu bertanya tentang fizikalnya yang semakin berisi.
“Ya, berat badan saya naik. Awak tak perlu beritahu saya. Saya tahu. Saya juga berusaha turunkan berat badan. Tetapi saya selalu rasa biadab kalau kita tegur fizikal seseorang.
“Jangan menabur garam pada luka. Semua orang sedang berdepan kesulitan yang anda tak tahu. Perkara yang perlu anda lakukan ada bersikap baik. Selalu bersikap baik,” katanya.
Jelas isteri kepada penyanyi Raja Syahiran itu lagi, perubahan fizikalnya berlaku selepas dua bulan melahirkan anak sulungnya, Raja Urhan pada 8 September lalu.
Bagaimanapun, pengalaman indah dan cukup bermakna ketika melahirkan anaknya takkan mampu digantikan dengan semua yang ada di dunia ini.

“Badan saya lalui pelbagai perubahan sepanjang fasa kehamilan dan sekarang selepas melahirkan.
“Melahirkan anak merupakan satu perjalanan cukup indah, saya takkan gantikan dengan apa pun yang ada di dunia ini termasuk perubahan yang berlaku pada tubuh badan saya,” ujarnya lagi.
Mahu menyebarkan aura positif, Uyaina pada masa sama turut menitipkan pesanan dan kata-kata semangat buat para ibu di luar sana agar menyayangi tubuh badan sendiri.
Malah perkongsian pengacara itu menerima reaksi daripada ramai rakan selebriti dan peminat yang menyatakan sokongan terhadapnya agar tidak mempedulikan kata-kata negatif.
“Jangan terasa hati okey. Badan kita semua tak sama. Paling penting kesihatan. Ada saja yang kurus tapi kolesterol tinggi. Ada berisi tapi stamina hebat.
“Cita rasa setiap manusia itu berbeza. Makan pun ada suka pedas dan sebaliknya. Paling penting suami sokong kita. Tiada sesiapa berada di tempat kita. Gembira selalu tau,” titip pelakon Ozlynn Wati.
Uyaina menimang cahaya mata sulungnya iaitu bayi lelaki, Raja Urhan pada 8 September lalu di sebuah hospital di ibu negara yang dilahirkan secara pembedahan.
Pelakon drama Kau Cipta Kasih itu berkahwin dengan Raja Syahiran pada 21 Disember tahun lalu di ibu negara. – KOSMO! ONLINE


Steve Harvey pernah merempat, tinggal 3 tahun dalam kereta
Oleh MOHD. HAIKAL ISA

8 November 2022, 6:03 pm
PENGACARA berstatus jutawan, Steve Harvey mendedahkan dirinya pernah menjadikan kereta sebagai kediamannya selama tiga tahun.
Steve atau nama sebenarnya, Broderick Stephen Harvey berkata, sebelum bergelar hartawan, dia pernah hidup merempat sebagai gelandangan.
“Saya mula terjun dalam dunia komedi ketika berusia 27 tahun. Saya hidup merempat sebagai gelandangan dari usia 30 hingga 33 tahun.
“Saya tinggal dalam kereta selama tiga tahun. Jangan berhenti meletak harapan pada impian kita,” ciapnya menerusi Twitter.
Coret figura yang cukup dikenali sebagai hos pertandingan ratu cantik, Miss Universe itu, ramai yang tidak mengetahui perit jerih kehidupannya sebelum mengecap kejayaan hari ini.

I didn’t get into comedy until I was 27. I was homeless from 30 to 33. I lived in a car for three years. Don’t give up on your dreams 💯
— Steve Harvey (@IAmSteveHarvey) November 7, 2022

“Orang ramai saya hari ini, mereka tak tahu saya datang dari mana. Saya selalu ingatkan budak-budak baru, kunci berjaya adalah jangan pernah berputus asa atau mengalah.
“Ada kehidupan yang lebih baik di hadapan kalian. Kalian cuma perlu lihat perlu fahami keadaan sebenar yang rancangan Tuhan lebih baik daripada rancangan manusia,” ciap Steve, 65.

Sekadar info, Steve yang merupakan bapa kepada tujuh orang cahaya mata itu memiliki kekayaan berjumlah AS$ 280 juta (RM1.2 bilion) hasil profesion sebagai penerbit, aktor dan pelawak. – KOSMO! ONLINE


[VIDEO] 16 stesen LRT sepanjang laluan Kelana Jaya ditutup serta-merta
Oleh KOSMO!

8 November 2022, 6:14 pm
PETALING JAYA – Sebanyak 16 stesen di sepanjang laluan perjalanan perkhidmatan Transit Aliran Ringan (LRT) Laluan Kelana Jaya ditutup serta-merta ekoran berlaku gangguan berterusan sejak awal petang tadi.
Rapid Rail Sdn. Bhd. melalui Twitternya sebentar tadi memaklumkan laluan terjejas bermula dari Stesen KLCC ke Kelana Jaya.
Pengumuman itu dibuat selepas perkhidmatan LRT di Stesen KLCC dan Kelana Jaya dihentikan sekitar pukul 4 petang hari ini.
Dalam ciapan lain di Twitternya berkata, perkhidmatan bas pengantara disediakan secara percuma untuk penumpang yang terjejas.
Terdahulu, Rapid KL dalam satu kenyataan memaklumkan perkhidmatan LRT akan berhenti lebih lama daripada kebiasaan di stesen antara KLCC dan Kelana Jaya kerana mengalami gangguan teknikal. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Tiket konsert dua hari New Boyz ‘licin’ dijual
Oleh MOHAMMAD SHAHEMY AZMI

8 November 2022, 7:00 pm
PETALING JAYA – “Alhamdulillah ya Allah. Saya sangat terharu dengan sokongan daripada semua peminat. Dalam masa 24 jam, 1,500 tiket untuk dua hari habis dijual.”
Itu luahan penyanyi Tomok apabila tiket konsert New Boyz Sejarah Mungkin Berulang habis terjual dalam masa 24 jam selepas dibuka kepada orang ramai sejak pukul 10 pagi semalam.
Tomok atau nama lengkapnya Shah Indrawan Ismail ketika dihubungi Kosmo! Online mengakui terkejut dan tidak percaya dengan sokongan peminat apabila berebut-rebut membeli tiket konsert New Boyz meskipun hampir 20 tahun mereka hilang dari radar dunia hiburan.
“Perasaan saya sangat terharu. Seakan tidak percaya. Terima kasih kepada peminat kerana masih ada menyokong perjalanan New Boyz.
“Saya sangat berbangga kerana tiket konsert New Boyz selama dua hari habis dijual dalam masa 24 jam,” katanya.
Penyanyi berusia 38 tahun itu mengakui pada awalnya dia berasa sedikit bimbang dan gusar jika tiket tidak laku memandangkan banyak konsert penyanyi lain termasuk artis dari luar negara sedang membanjiri jadual persembahan di Malaysia.

“Sejujurnya saya bimbang juga takut kalau-kalau tiket tidak laku. Industri muzik negara baru sahaja hendak pulih selepas pandemik Covid-19. Banyak juga konsert penyanyi lain yang menunggu giliran.
“Tapi alhamdulillah, masih ada lagi peminat yang menyokong New Boyz apabila kami mengumumkan bakal mengadakan konsert,” katanya.
Justeru, Tomok dalam perancangan menambah sehari lagi tarikh persembahan bagi memenuhi permintaan peminat yang gagal mendapatkan tiket konsert tersebut.
“Ada peminat mencadangkan supaya kami menambah satu hari lagi menjadi tiga hari. Insya-Allah kami dalam perancangan,” katanya.
Ketika disoal tentang persiapan menjelang hari konsert, Tomok berkata, dia bersama ahli kumpulannya kini sedang giat menjalani latihan yang telah bermula sejak tiga bulan lalu.
“Kami sudah pun memulakan latihan sejak tiga bulan lalu. Insya-Allah pada konsert nanti New Boyz akan mendendangkan sekitar 20 buah lagu,” katanya.
Konsert New Boyz Sejarah Mungkin Berulang yang dianjurkan sendiri oleh Tomok akan diadakan di Theatre PJ PAC, Bandar Utama pada 10 dan 11 Februari 2023.
Kumpulan yang pernah mencipta fenomena dan menjadi kegilaan peminat remaja itu ditubuhkan pada tahun 1999 dan bergiat aktif sehingga tahun 2007.
Antara lagu popular new Boyz yang menjadi siulan peminat sehingga kini ialah Sejarah Mungkin Berulang, Meraung, Marah Bukan Sifatku dan Hiasan Di Laman Rindu. – KOSMO! ONLINE


Ahli bina badan dikecam ‘bertarung’ dengan liger
Oleh KOSMO!

8 November 2022, 6:30 pm
DUBAI, EMIRIYAH ARAB BERSATU (UAE) – Seorang ahli bina badan Britain diselar pertubuhan hak haiwan selepas dia merakam aksi ‘bertarung’ dengan seekor haiwan kacukan harimau dan singa atau dikenali  sebagai liger di Dubai, lapor akhbar The Sun semalam.
Martyn Ford, 40,  yang mendapat julukan ‘Lelaki Paling Menakutkan di Dunia’  berkongsi video tersebut bersama lebih empat juta pengikutnya di laman Instagram semalam.
Dalam kilp video tersebut, Ford menarik seutas tali dari luar kandang dengan satu lagi bahagian tali itu digigit seekor liger di dalam kandang.
Ford dilihat berada dalam keadaan berpeluh ketika bertarung dengan haiwan tersebut sambil diperhatikan oleh beberapa orang yang ketawa melihat aksinya.
“Ini  merupakan cara yang amat mencabar untuk kembali berlatih. Saya akan berpindah ke Dubai tidak lama lagi untuk memulakan kem latihan bersama rakan-rakan.
“Bolehkah sesiapa meneka berat liger ini? Haiwan yang amat perkasa daripada semua haiwan,” demikian menurut keterangan rakaman video tersebut.

Video itu menjadi tular dan menerima lebih 70,000 tanda suka, namun mencetuskan pelbagai reaksi  pengguna media sosial.
“Biarkan haiwan itu terlepas dan anda akan tahu betapa kuatnya ia,” kata seorang netizen.
Sementara itu, aksi Ford itu diselar oleh beberapa pertubuhan hak haiwan.
“Kami terkejut melihat Martyn Ford berkongsi rakaman ini bersama empat juta pengikutnya yang menyokong tingkah laku tidak berperikemanusiaan terhadap haiwan.
“Haiwan berkenaan jelas tidak gembira, tidak selesa dan tertekan, namun Ford berterusan menarik tali itu dan tidak mengendahkan semua isyarat tersebut.
“Kami menggesa Ford menunjukkan kekuatan sebenar dan memperjuangkan hak-hak haiwan dengan memadam video tersebut serta berikrar kepada #TravelKind dengan menyokong pengalaman perjalanan mesra haiwan yang tidak mengeksploitasi makhluk hidup,” kata Ketua Kempen FOUR PAWS UK, Emily Wilson. – Agensi


Zamani masih di ICU, doktor pantau 48 jam
Oleh HANISAH SELAMAT

8 November 2022, 5:56 pm
PETALING JAYA – Penyanyi Zamani Slam yang menjalani pembedahan membetulkan tulang belakang melengkung akibat penyakit skoliosis semalam masih ditempatkan di Unit Rawatan Rapi (ICU) untuk pemantauan selama 48 jam.
Perkara tersebut dikongsikan pengacara, Datuk Aznil Nawawi yang berhubung dengan isteri vokalis itu, Juliana Abdul Rani bagi mendapatkan perkembangan terkini Zamani selepas hampir tujuh jam di dewan bedah.
Akui Aznil atau selesa disapa Pak Nil, dia difahamkan keadaan Zamani belum stabil sepenuhnya dan perlu berada bawah pemerhatian pakar sebelum boleh dipindahkan ke wad biasa.
Selebriti serba boleh itu memaklumkan turut menziarahi penyanyi itu di hospital, namun tidak dapat bertemu Zamani, 51, yang baru selesai menjalani pembedahan.
“Seperti peminat lain, Pak Nil pun runsingkan keadaannya selepas kita maklum mengenai pembedahan dilaluinya semalam.
“Pak Nil turut ke hospital tempat dia menjalani rawatan tetapi rupa-rupanya Zamani baru saja keluar dari dewan bedah.

“Tak mahu mengganggu keadaan Zamani dan keluarganya, jadi Pak Nil cuma tinggalkan pesanan kepada isterinya,” katanya.
Pada masa sama, Aznil berharap orang ramai tidak putus berdoa untuk kesihatan dan kesembuhan penyanyi itu.
Selepas tiga tahun menghidap penyakit skoliosis, vokalis Slam itu selamat menjalani pembedahan yang bermula sekitar pukul 8 pagi semalam.
Dianggarkan proses pemulihan mengambil masa antara dua hingga enam minggu, namun dia memerlukan tempoh tiga bulan untuk sembuh sepenuhnya sebelum boleh aktif menyanyi semula.
Aznil adalah individu yang menggerakkan usaha mencari dana membantu membiayai kos pembedahan Zamani yang mengumpul lebih RM100,000 hasil sumbangan orang ramai. – KOSMO! ONLINE


Perancangan PADU bukti pengalaman BN tadbir negara | 15 MINIT MMTV 8 November 2022
Oleh KOSMO!

8 November 2022, 6:58 pm


Penjawat awam diserang warga Nepal ketika meleraikan pergaduhan
Oleh AZMI NORDIN

8 November 2022, 5:39 pm
PETALING JAYA – Dua lelaki warga Nepal ditahan selepas menyerang seorang penjawat awam yang sedang meleraikan pergaduhan di sekitar kawasan Jalan SS2/63, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian berlaku sekitar pukul 11.15 malam semasa Pasukan Penguatkuasa Kempen Pilihan Raya (PPKPR) membuat pemeriksaan bendera parti politik di lokasi tersebut.
Katanya, pasukan tersebut kemudian terdengar laungan pertolongan daripada orang awam yang meminta bantuan bagi meleraikan pergaduhan.
“Sampai ke lokasi, PPKPR mendapati empat warga Nepal sedang bergaduh sesama sendiri.
“Ketika cuba meleraikan pergaduhan tersebut, seorang pegawai diserang oleh dua lelaki hingga mengalami kecederaan.
“Selain itu, satu set alat komunikasi mudah alih milik PPKPR juga mengalami kerosakan akibat serangan tersebut,” katanya dalam kenyataan hari ini.

Beliau berkata, susulan itu, kedua-dua lelaki berusia awal 20-an warga Nepal ditahan pada hari yang sama sekitar pukul 11.23 malam oleh sepasukan polis dari Ibu Pejabat Polis (IPD) Daerah Petaling Jaya.
“Suspek telah dibawa ke Mahkamah Majistret Petaling Jaya untuk permohonan reman di bawah Seksyen 117 Kanun Prosedur Jenayah.
“Kes disiasat di bawah Seksyen 160 / 353 / 427 Kanun Keseksaan dan seksyen 6 (1) (c) Akta Imigresen 1959 / 63,” katanya. – KOSMO! ONLINE.


PRU15: Isu kos hidup rakyat, kestabilan politik teras manifesto BN
Oleh SHAMSUL KAMAL AMARUDIN

8 November 2022, 4:55 pm
BAGAN DATUK – Menangani isu kenaikan kos sara hidup rakyat serta mewujudkan semula kestabilan politik negara adalah dua unsur utama yang diberi penekanan oleh Barisan Nasional (BN) dalam manifestonya yang dilancarkan malam tadi.
Pengerusi BN, Datuk Seri Dr. Ahmad Zahid Hamidi, berkata kedua-dua aspek itu menjadi keutamaan dalam 99 tawaran atau akujanji parti itu jika kembali memerintah negara khususnya dalam persediaan menghadapi jangkaan kemelesetan ekonomi dunia pada suku pertama tahun depan.
“Tawaran ini akan menjadi ‘game changer’ atau perubahan yang tidak pernah ditawarkan oleh BN pada PRU sebelum ini,” katanya pada sidang akhbar selepas memberi taklimat dan perbincangan bersama petugas Jalinan Rakyat (JR) serta Ketua Cawangan UMNO di Kompleks UMNO Bagan Datuk di sini hari ini.
Menurut Presiden UMNO itu, tawaran itu turut mengambil kira keperluan dan kehendak pengundi muda berusia 18 hingga 21 tahun, tetapi melibatkan pembangunan lebih seimbang antara Semenanjung, Sabah dan Sarawak. – KOSMO! ONLINE


Kerajaan import ikan dari Thailand tampung keperluan musim tengkujuh
Oleh TOREK SULONG

8 November 2022, 4:39 pm
PASIR PUTEH – Kerajaan mengimport bekalan ikan dari Thailand bagi menampung keperluan pengguna di seluruh negara semasa musim Monson Timur Laut tahun ini.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, meskipun nelayan tidak dapat turun ke laut, kerajaan khususnya agensi perikanan telah menyusun strategi dan persediaan awal dalam menghadapi fenomena semasa.
Menurutnya, Lembaga Kemajuan Ikan Malaysia juga telah bersiap sedia menghadapi masalah musim tengkujuh setiap hujung tahun dengan menyediakan bekalan ikan yang mencukupi.
“Bagi memastikan bekalan mencukupi, kerajaan telah mengimport ikan dari Thailand. Jadi, rakyat tidak perlu bimbang terhadap kemungkinan bekalan makanan tidak mencukupi semasa musim tengkujuh.
“Kebiasaannya, musim tengkujuh berlaku dalam tempoh yang singkat sehingga menyebabkan nelayan tidak dapat turun ke laut. Kita masih ada bekalan ikan segar secara akukultur dan ternakan ikan darat,” katanya ketika ditemui pemberita selepas Majlis Penyerahan Insentif Peruntukkan Pembangunan Persekutuan Tahun 2022 Peringkat Pasir Puteh di Pejabat Pertanian Daerah di sini hari ini.
Mengulas lanjut, Nik Muhammad Zawawi berkata, selepas musim tengkujuh, nelayan zon A bakal boleh menangkap udang menerusi kebenaran berlesen Pukat Tunda Musim Tengkujuh.

Katanya, harga udang yang tinggi membolehkan nelayan pesisir pantai memperoleh pendapatan yang lebih berbanding musim biasa, namun ia terhad sehingga bulan Februari sahaja.
“Lesen kebenaran untuk bot-bot kecil tepi pantai sedang diproses dan kita berharap nelayan mematuhi prosedur yang telah ditetapkan,” katanya. – KOSMO! ONLINE


Lebih 2,000 anak muda gegor Bera Sabtu ini
Oleh AZIZAH SHAFIEI

8 November 2022, 4:15 pm
BERA – Karnival #KeluargaMalaysia : Anak Muda Gegor Bera bakal menggegarkan Bera dengan pelbagai aktiviti menarik terutamanya menerusi acara Santai e-Games yang akan mencungkil bakat anak muda di sini.
Karnival yang bakal menyaksikan lebih 2,000 pengunjung anjuran Miat Qudra Esport itu yang akan diadakan pada 12 November di Dewan Konvensyen Bera serta dirasmikan Perdana Menteri, Datuk Seri Ismail Sabri Yaakob .
Pengerusi Miat Quadra Esport, Mohamad Lukman Afiq Mohamad Faizal berkata, terdapat tiga segmen utama iaitu acara e-sukan (Santai e-Games), Karnival kerjaya (JaminKerja) dan Konsert Keluarga Malaysia.
Selain itu katanya, terdapat pelbagai aktiviti menarik turut disediakan bagi semua pengunjung seperti ujian pemeriksaan kesihatan, pemeriksaan motosikal, ‘foodtruck’ dan gerai-gerai jualan.
“E-sukan Malaysia ini bukan sekadar dijadikan hobi, tetapi boleh dijadikan kerjaya sukan dalam kalangan anak muda, malah ramai pemain muda berjaya di peringkat antarabangsa.
“Seramai 190 peserta daripada 38 pasukan akan menyertai aktiviti e-sukan yang pastinya akan menyerlahkan kemahiran mereka dalam e-sukan ini.

“Acara ini menawarkan hadiah terkumpul sebanyak RM25,000 termasuk cabutan bertuah bernilai sehingga RM3,000, selain berpeluang memenangi telefon pintar,” katanya pada sidang akhbar di Dewan Kompleks UMNO di Padang Luas, di sini hari ini.
Mohamad Lukman Afiq berkata, karnival yang dianjurkan dengan kerjasama Pertubuhan Keselamatan Sosial (Perkeso) dan Human Resource Development Corporation (HRD Corp) yang merupakan agensi di bawah Kementerian Sumber Manusia (KSM) turut menyediakan peluang kerjaya kepada anak muda dalam kawasan Parlimen Bera dan kawasan sekitar.
“E-sukan adalah instrument perpaduan yang terbukti berjaya mengeratkan ukhuwah anak muda di Malaysia tanpa mengira fahaman politik, agama dan budaya.
“Jadi, kami mengalukan penyertaan anak muda Bera dan kawasan sekitar untuk memeriahkan Santai e-Games dan Karnival #KeluargaMalaysia : Anak Muda Gegor Bera pada Sabtu ini,” ujarnya. – KOSMO! ONLINE


Hujan berterusan di Pantai Timur hingga Jumaat
Oleh KOSMO!

8 November 2022, 4:55 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan berterusan peringkat waspada melibatkan negeri Kelantan, Terengganu, Pahang dan Johor sehingga 11 November 2022.
Sementara itu, MetMalaysia turut melaporkan negeri-negeri di pantai barat Semenanjung dan Sarawak juga dijangka mengalami hujan lebat dan ribut petir yang lebih kerap di sebelah petang hingga malam.
“Berdasarkan analisis model MET Malaysia Weather Research and Forecasting Model (MET-WRF), European Centre dor Medium-Range Weather Forecasts (ECMWF) dan Global Forecast System (GFS), penumpuan angin dijangka berlaku di pantai timur Semenanjung dan barat Sarawak.
“Keadaan ini berpotensi menghasilkan hujan berterusan yang membawa kepada hujan lebat dan angin kencang selama tempoh tiga hari,” katanya dalam satu kenyataan hari ini.
Sehubungan itu, MetMalaysia mengingatkan orang ramai untuk sentiasa merujuk laman web rasminya untuk maklumat cuaca terkini. – KOSMO! ONLINE


Saya tarik balik laporan jika ada permohonan maaf dari P. Prabakaran- S.Rajah
Oleh TUAN NURHIDAYAH TUAN AB.GHANI

8 November 2022, 4:51 pm
KUALA LUMPUR – Pengerusi Malaysian Indian Congress (MIC) Wilayah Persekutuan, Datuk S.Rajah membuat laporan polis terhadap calon Pakatan Harapan (PH), P115 Batu, P. Prabakaran di Ibu Pejabat Daerah (IPD) Sentul pada 2.30 petang di sini, hari ini.
Menurut S.Rajah, laporan dibuat susulan tularnya satu video P. Prabakaran yang mengatakan beliau pernah ditawarkan untuk menyertai MIC dengan habuan.
“Dia (Prabakaran) mengatakan pernah dapat tawaran supaya lompat parti dan tawaran diterima sebanyak RM10 juta.
“Saya buat laporan ini untuk beritahu bahawa memang tidak ada sesiapa yang tawarkan RM10 juta kepada beliau dan itu adalah fitnah, tohmahan yang betul-betul tidak masuk akal,” katanya dalam sidang akhbar di hadapan IPD Sentul.
Tambah beliau, tawaran dengan habuan berkenaan sangat tidak masuk akal.
“Kita perlu buat sesuatu sebab saya nampak dia sudah ‘goyah’ dan macam tiada harapan di parlimen Batu. Tiada modal nak cerita apa, sekarang cerita dapat tawaran daripada MIC.

“Kalau dia nak dapatkan undi, dia kenalah beritahu rakyat apa kebaikan dibuat kepada parlimen. Janganlah buat fitnah sebegini untuk dapatkan undi simpati,” ujarnya.
Bagaimanapun, pihaknya akan menarik balik laporan sekiranya permohonan maaf dibuat kepada MIC.
“Sudah tentu sekiranya beliau memohon maaf, saya sanggup tarik semula laporan polis ini. Tolak ansur itu memang budaya BN, ada ruang budi bicara,” ujarnya. – KOSMO! ONLINE.


Wanita enggan bekerja kerana dirinya terlalu cantik
Oleh KOSMO!

8 November 2022, 5:02 pm
WASHINGTON – Seorang penerbit kandungan menjadi sensasi internet apabila mengaku bahawa dirinya  terlalu cantik untuk bangun pada pukul 6 pagi setiap hari untuk pergi bekerja, lapor akhbar The Sun semalam.
Wanita dikenali sebagai Lucy itu kerap  berkongsi  video memaparkan dia sedang bersolek serta gaya hidupnya menerusi akaun TikTok @lulluhasfun.
Dia baru-baru ini mengundang kontroversi apabila berkongsi perasaan kecewa kerana perlu bekerja menerusi satu klip video bersama keterangan bermaksud: “(Kerja) bukan kebiasaan saya.”
Menurut Lucy, dia enggan bekerja untuk seumur hidupnya.
“Adakah saya  kelihatan seperti  seorang wanita yang mahu bangun pukul 6 pagi setiap hari sepanjang 60 tahun akan datang?
“Tidak, saya terlalu cantik untuk itu,” katanya sambil menambah, bekerja adalah sejenis penipuan.

Video tersebut menjadi tular dan menerima lebih 70,000 tontonan bersama 6,000 tanda suka, dengan ramai pengguna media sosial tidak menyukai sikapnya.
“Daripada apa yang saya boleh lihat, sila kembali bekerja!” kata seorang netizen.
“Cuba bangun pukul 4 pagi setiap hari dan bekerja 60 jam seminggu,” kata pengguna media sosial yang lain. – Agensi


Influencer seram terima 100 parcel kosong ada habuk putih
Oleh FLORINA DERIS

8 November 2022, 4:29 pm
PETALING JAYA – Seorang usahawan yang juga pempengaruh media sosial atau influencer tertekan apabila setakat hari ini telah menerima lebih 100 bungkusan atau parcel daripada pengirim misteri sejak Mac lalu.
Menerusi suatu perkongsian di Twitter, @marinadndy memberitahu, bungkusan yang diterima itu semuanya kosong dan ada antaranya berisi habuk putih.
“Sebelum ini, saya pernah menerima parcel yang mengandungi hanya satu pelitup muka dan di parcel dan tiada maklumat lain seperti nombor telefon manakala alamat pula adalah palsu.
“Ada yang cakap, pihak kurier hanya ingin mencuba kecekapan penghantaran sahaja,” katanya.
Susulan itu, Marina yang sekali lagi menerima parcel misteri kosong semalam berasa ia agak mengarut dan tertekan kerana dia tidak membeli apa-apa barangan.
“Ini sudah termasuk parcel ketiga saya menerima benda putih sebegini. Sebelumnya, bermacam-macam benda yang saya dapat.

“Saya sudah memaklumkan tidak ingin lagi menerima, membuka atau mengambilnya. Tetapi terpaksa juga terima,” jelasnya yang sebelum ini pernah menerima ikat rambut.
Dalam pada itu, rata-rata netizen di media sosial memintanya berhati-hati dan tidak membuka parcel tersebut kerana khuatir berlaku perkara tidak sepatutnya.
“Pernah dapat juga, tetapi menerusi alamat rumah ibu yang jarang saya gunakan. Parcel itu mengandungi pelitup muka dan hasil risikan alamat penghantar tidak menjual produk berkenaan,” kata seorang pengguna Twitter.
“Seramnya. Jika menerima bungkusan yang pelik-pelik, jangan dibuka dan sebaiknya dibuang terus. Risau seandainya berlaku perkara yang tidak diingini. Jika ingin kirim bungkusan misteri itu, hantarlah duit atau emas, barulah berfaedah,” seloroh seorang pengguna lain. – KOSMO! ONLINE


PRU15: Manifesto BN ambil kira kemampuan kewangan negara
Oleh NORLIDA AKMAR IDROS

8 November 2022, 4:26 pm
KUALA NERANG – Manifesto Barisan Nasional (BN) tidak menjanjikan bulan dan bintang, sebaliknya ia mengambil kira kemampuan kewangan dan urus tadbir negara.
Naib Presiden UMNO, Datuk Seri Mahdzir Khalid berkata, manifesto itu juga dirangka dengan pendekatan realistik dan praktikal untuk dilaksanakan selepas Pilihan Raya Umum ke-15 (PRU15).
“Kita mengambil sikap bahawa apa yang hendak dipersembahkan kepada rakyat itu adalah secara menyeluruh dan tidak mahu menjanjikan bulan dan bintang.
“Pakatan Harapan (PH) pada 2018, bawa manifesto bulan bintang kepada rakyat dan sekarang mereka mahu ulang semula bulan itu kerana bintang sudah tiada.
“Sekarang mereka hendak bawa turun sikit kepada awan tetapi orang memang tidak mahu. Mereka sudah berjanji dengan rakyat tetapi tidak boleh laksanakan, jadi sebab itu BN pergi ke arah yang praktikal dan tidak perlu merepek,” katanya.
Beliau berkata demikian kepada pemberita selepas Majlis Pekebun Kecil Pihak Berkuasa Kemajuan Pekebun Kecil Perusahaan Getah (RISDA) Makmur Daerah Padang Terap di Kampung Baru Padang Sanai di sini hari ini.

Mengulas mengenai manifesto Perikatan Nasional (PN) berkaitan harga lantai getah, Mahdzir berkata, agenda untuk menetapkan harga lantai getah sudah lama dibawa BN.
Namun katanya, terdapat parti politik lain yang turut mahu membawa perkara yang sama.
“Rancangan ini sudah beberapa kali dibawa tetapi Parlimen dibubarkan pula, jadi selepas ini kalau diizinkan Allah BN dapat membentuk kerajaan kita akan teruskan mencari formula untuk harga lantai getah,” ujarnya.
Tambahnya, BN akan secara berterusan membincangkan isu harga lantai getah yang sesuai dengan keadaan semasa bagi membantu pekebun kecil keluar dari garis kemiskinan.
Beliau yang juga Menteri Pembangunan Luar Bandar berkata, selain harga getah, pihaknya turut akan membincangkan bantuan musim tengkujuh kepada penoreh yang terkesan dengan cuaca tidak menentu.
“Kita telah bincang dua perkara itu dengan Perdana Menteri, Datuk Seri Ismail Sabri Yaakob untuk jangka masa pendek dan jangka masa panjang.
“Bagi jangka masa pendek, dalam bajet tahun depan, kita mahu beri bantuan musim tengkujuh kepada semua pekebun kecil yang ada kebun getah untuk empat bulan membabitkan nilai RM800 berbanding sebelum ini selama dua bulan dengan nilai RM200.
“Bagi jangka masa panjang pula, satu jawatan kuasa ditubuhkan antara RISDA dan Kementerian Perusahaan Peladangan dan Komoditi untuk mencari formula harga lantai getah yang perlu diletak pada harga lebih tinggi berbanding sekarang,” katanya. – KOSMO! ONLINE


Geng Deva pecah rumah tumpas
Oleh MOHD YUNUS YAKKUB

8 November 2022, 4:43 pm
KUALA LANGAT – Kejahatan Geng Deva yang aktif melakukan pecah rumah sejak tiga bulan lalu berakhir selepas menahan tiga lelaki termasuk ketuanya di sekitar Telok Panglima Garang, baru-baru ini.
Kesemua suspek berusia 26 hingga 30 tahun ditangkap pada 3 dan 4 November lalu.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, penangkapan mereka susulan laporan polis diterima daripada seorang wanita merupakan pekerja kilang berusia 69 tahun menyatakan rumahnya di Taman Dato Hormat telah dipecah masuk oleh beberapa individu tidak dikenali pada 2 November lalu.
Katanya, antara barangan mangsa yang hilang termasuk wang berjumlah RM600 dan seutas gelang jed asli dan satu set subang emas putih, dua telefon bimbit jenama Vivo.
“Bertindak maklumat, polis kemudiannya berjaya menangkap seorang lelaki yang merupakan ketua geng tersebut sebelum menahan dua lagi ahlinya.
“Polis juga berjaya menemui sejumlah barangan disyaki hasil daripada kegiatan pecah rumah di sekitar Telok Panglima Garang,” katanya dalam kenyataan hari ini.

Kata beliau, siasatan mendapati geng itu aktif sejak tiga bulan lalu dengan jenayah mereka telah menyebabkan kerugian kira-kira RM30,000.
Tambah Ahmad Ridhwan, hasil penangkapan itu polis percaya telah berjaya menyelesaikan sekurang-kurangnya kes pecah rumah.
“Semakan mendapati ketiga-ketiga suspek mempunyai rekod lampau berkaitan jenayah dan narkotik.
“Mereka kini direman selama lima hari dan kes disiasat mengikut Seksyen 457 Kanun Keseksaan,” jelasnya. -KOSMO!ONLINE


Lelaki ‘mabuk’ ditahan polis, rosakkan bendera BN
Oleh KHAIRUL MOHD. ALI

8 November 2022, 4:02 pm
KULAI – Seorang lelaki disyaki mabuk ditahan kerana mematahkan bendera kempen Barisan Nasional (BN) dalam satu kejadian di Taman Senai Utama, Senai di sini lewat tengah malam, semalam.
Ketua Polis Daerah Kulai, Superintendan Tok Beng Yeow berkata, suspek ditahan pada pukul 12.15 tengah malam berusia 58 tahun.
Menurut beliau, lelaki berkenaan ditahan mengikut Seksyen 427 Kanun Keseksaan yang memperuntukkan hukuman penjara sehingga dua tahun atau denda atau kedua-duanya.
“Malam tadi, anggota polis menerima makluman terdapat seorang lelaki mabuk membuat provokasi dengan mematahkan bendera yang dipasang jentera kempen BN.
“Polis kemudiannya telah menahan suspek yang berusia 58 tahun tersebut dan dibawa ke Ibu Pejabat Polis Daerah Kulai untuk tindakan lanjut,” katanya dalam satu kenyataan, di sini hari ini.
Beng Yeow turut memberitahu, pihaknya menasihati orang ramai agar tidak membuat sebarang kelakuan jenayah yang boleh dikenakan tindakan undang-undang sepanjang tempoh Pilihan Raya Umum ke-15 (PRU15) ini.

Sementara itu, Calon BN bagi kerusi Parlimen Kulai, Chua Jian Boon memberitahu, suspek turut bertindak memarahi jenteranya yang sedang memasang bahan kempen tersebut.
“Jentera kempen bukan sahaja dimarah dan dihalang, malah bendera yang telah dipasang turut ditanggalkan. Kerana enggan terlibat dengan pertikaian tersebut, jentera kami berundur daripada kawasan berkenaan dan membuat laporan polis berhubung gangguan itu.
“Saya amat kesal dengan perbuatan tersebut yang disifatkan merupakan satu strategi kempen tidak sihat yang tidak sepatutnya berlaku pada masa kini,” katanya.-KOSMO! ONLINE


PRU15: Individu bakar mercun, rosakkan bendera parti diburu
Oleh MOHAMAD FAIZAL HASHIM

8 November 2022, 3:39 pm
JOHOR BAHRU – Polis Johor telah membuka dua kertas siasatan berhubung insiden yang berlaku ketika tempoh berkempen bagi Pilihan Raya Umum Ke-15 (PRU15) hingga semalam.
Jurucakap Media PRU15 Ibu Pejabat Polis Kontinjen Johor, Superintendan Ibrahim Mat Som berkata, ia melibatkan insiden membakar bunga api dan mercun serta perbuatan khianat merosakkan bendera parti.
“Siasatan pertama dibuat bagi kes sebuah parti yang sedang berkempen kemudian membakar mercun dan bunga api di Buloh Kasap, Segamat, manakala satu lagi siasatan berkaitan khianat merosakkan bendera parti di Kampung Sri Makmur, Plentong.
“Dua kertas siasatan ini dibuka dan disiasat di bawah peruntukkan undang-undang iaitu Seksyen 8 Akta Bahan Letupan 1957 dan Seksyen 427 Kanun Keseksaan,” katanya dalam kenyataan hari ini.
Ibrahim memberitahu, polis Johor juga telah meluluskan sebanyak 116 permit di seluruh negeri, semalam.
Katanya, jumlah itu menjadikan jumlah permit yang diluluskan meningkat kepada 297 permit sejak hari penamaan calon, pada Sabtu lalu.

Dalam pada itu, beliau berkata, polis Johor turut menasihatkan supaya semua parti serta kumpulan penyokong menghormati antara satu sama lain serta tidak melakukan kerosakan seperti mencabut atau membakar terhadap poster, banner, bendera, kain rentang mana-mana parti politik.
“Semua parti diingatkan supaya tidak memasang bendera atau apa jua bahan kempen yang boleh menghalang papan tanda lalu lintas dalam tempoh masa berkempen.
“Sekiranya mempunyai sebarang permasalahan yang timbul, mana-mana pihak boleh merujuk kepada pihak polis untuk tindakan selanjutnya berlandaskan undang-undang yang sedia ada,” katanya.-KOSMO! ONLINE


Segera tangani isu bekalan telur ayam di pasar – CAP
Oleh NOOR HASLIZA NUSI

8 November 2022, 3:52 pm
GEORGE TOWN – Persatuan Pengguna Pulau Pinang (CAP) menggesa Kementerian Perdagangan Dalam Negeri dan Hal Ehwal Pengguna (KPDNHEP) menyelesaikan segera masalah kekurangan bekalan telur ayam di negeri ini.
Presidennya, Mohideen Abdul Kader berkata, kebanyakan peniaga runcit dan pasar awam mendakwa yang mereka kini semakin berdepan kesukaran mendapatkan bekalan itu sejak dua minggu lalu.
Menurutnya, keadaan tersebut sekali gus telah menimbulkan kebimbangan mengenai kekurangan bekalan barangan keperluan utama itu pada masa hadapan.
“Tinjauan CAP mendapati telur ayam masih boleh didapati di pasar awam dan kedai runcit di sekitar Gelugor, Bayan Baru, Jelutong, dan Batu Lanchang.
“Bagaimanapun, peniaga mendakwa sukar untuk mereka mendapatkan bekalan kerana kuantiti yang diperolehi daripada pemborong adalah lebih rendah berbanding peniaga di pasar,” katanya dalam satu kenyataan di sini hari ini.
Beritahu beliau lagi, menurut laporan berita, pengeluar telur memilih untuk menyembelih ayam telur sebelum mencapai kematangan dan tindakan itu telah mengakibatkan kekurangan bekalan.

“Pasukan Khas Jihad Tangani Inflasi baru-baru ini mengenal pasti kos makanan ayam yang tinggi sebagai bertanggungjawab terhadap kekurangan bekalan telur ayam.
“Mengapa mereka tidak berunding dengan penternak ayam lebih awal dan mengambil tindakan bagi menanganinya?
“Sekiranya penternak ayam telah memberi maklum balas, adakah Pasukan Khas ini berbincang dengan pihak pengeluar makanan tempatan mengenai cara bagaimana menghasilkan makanan yang lebih murah menggunakan sisa isirong sawit memandangkan kos makanan merupakan isu utama menjadi pertikaian?” soalnya lagi.
Dalam pada itu, Mohideen berkata, terdapat banyak kajian yang berkaitan dengan penggunaan kek isirong sawit sebagai bahan makanan haiwan sejak 1980-an.
“Selangor mengumumkan akan menerima pakai kaedah menyediakan pengeluaran makanan haiwan alternatif berdasarkan penyelidikan oleh Universiti Kebangsaan Malaysia (UKM) dua tahun lalu. Kaedah tersebut telah dilaksanakan di Kedah dan didapati telah mengurangkan kos makanan ternakan dengan ketara,” tambahnya.
Pada 3 November lalu, Kosmo! melaporkan peniaga makanan terutama nasi lemak dan baulu di negeri ini mula gelabah memikirkan bekalan telur ayam yang semakin sukar diperoleh di kedai runcit ketika ini. – KOSMO! ONLINE


PPIM tubuh platform bantu NGO, rakyat pilih pemimpin
Oleh HARRITH HISHAM

8 November 2022, 3:24 pm
PETALING JAYA – Persatuan Pengguna Islam Malaysia (PPIM) menubuhkan sebuah platform yang dinamakan Gerakan Sukarelawan Rakyat (GSR) sebagai pusat rujukan untuk memilih pemimpin dalam Pilihan Raya Umum ke-15 (PRU15).
Ketua Aktivis PPIM, Datuk Nadzim Johan berkata, platform itu ditubuhkan bagi mengembalikan kepercayaan rakyat kepada sistem demokrasi negara dengan memilih pemimpin yang mampu memperjuangkan hak mereka.
Kata beliau, selain menyediakan maklumat dan panduan, GSR juga membolehkan pertubuhan bukan kerajaan (NGO) membuat saringan dalam setiap wakil rakyat yang bertanding.
“PPIM membuka pintu kepada mana-mana calon untuk bekerjasama. Jadi, dengan platform ini, aktivis GSR akan turun padang untuk menyebarkan maklumat betul dan tepat.
“Selain itu, kita juga mahu pastikan calon yang bertanding adalah berintegriti dan NGO akan memantau setiap pergerakan wakil rakyat yang dipilih selepas PRU15,” katanya ketika ditemui Kosmo! selepas pelancaran GSR di Pejabat PPIM di sini hari ini.
Turut hadir, wakil NGO daripada Dewan Perniagaan Melayu Malaysia, Persatuan Pengusaha Restoran Muslim Malaysia dan Kasih Setia Malaysia.

Mengulas laporan Kosmo! sebelum ini mengenai rakyat lebih cenderung memilih parti berbanding calon, Nadzim berkata, pihaknya tidak menyebelahi mana-mana parti, namun akan mengangkat calon yang benar-benar layak.
“Persepsi sokong parti ini memang tidak salah namun itulah peranan NGO untuk ubah perkara tersebut. Contoh, kita nak sokong BN, memang ada calon yang kita sokong tapi bukan semua.
“Kita tidak mahu pemimpin yang terlibat dengan gejala rasuah dan seharusnya perlu ada integriti dan akhlak yang tinggi,” ujarnya.
Tambahnya, GRS juga adalah sebuah platfom untuk mengemukakan cadangan calon yang terbaik untuk pengundi melalui www.gsrpru15.com.
“PPIM dan pihak NGO mengharapkan agar rakyat membuka mata dan tidak membuat kesilapan lagi dalam pemilihan wakil rakyat akan datang,” jelasnya. – KOSMO! ONLINE


PRU15: Manifesto BN realistik
Oleh ABDUL RASHID ABDUL RAHMAN

8 November 2022, 3:50 pm
BERA – Perdana Menteri Datuk Seri Ismail Sabri Yaakob berkata, manifesto Barisan Nasional (BN) pada Pilihan Raya Umum Ke-15 (PRU15) adalah realistik dan bukannya janji melampau untuk membeli undi.
Beliau yang juga Naib Presiden UMNO berkata, manifesto BN berpijak di bumi nyata apabila apa dibentangkan dalam manifesto sedia dilaksanakan dengan kebanyakannya telah dimasukkan dalam Bajet 2023.
“Sebagai contoh menghapuskan kemiskinan mutlak melalui skim bantuan pendapatan asas yang dikreditkan automatik setiap bulan kepada isi rumah yang mempunyai pendapatan kurang RM2,208.
“Kita melalui bantuan Keluarga Malaysia kepada mereka mempunyai anak lima, bantuan terus tunai RM2500, ini melebihi garis kemiskinan. Apa yang kita buat sudah pun dimasukkan dalam Bajet 2023,”katanya dalam sidang akhbar pada majlis kenduri kampung bersama penduduk Kampung Bohor Baru di sini hari ini.
Tambahnya dalam aspek pendidikan, inisiatif yang dilakukan adalah sistem asuhan dan pendidikan awal nasional percuma kepada semua kanak-kanak berusia enam tahun dan ke bawah serta sistem persekolahan tanpa buku teks serta serahan komputer riba percuma.
Dalam pada itu beliau berkata BN tidak pernah menjanjikan bulan dan bintang seperti pembangkang dan sentiasa memastikan setiap janji dapat dilaksanakan dengan baik.

Katanya, berdasarkan kepada manifesto yang dibentangkan itu kerajaan BN akan membawanya bersama dengan Bajet 2023 untuk dilaksanakan.
“Apa yang kita bentang dalam manifesto BN kita bersandarkan kepada Bajet 2023 dan ada cadangan baru dalam manifesto kita. Ia (Bajet 2023) akan ditambah baik apabila kita bentangkan semula,”katanya. – KOSMO! ONLINE


PRU15: Masalah peribadi punca Cawangan Matahari Naik bubar
Oleh NOOR HASLIZA NUSI

8 November 2022, 3:42 pm
GEORGE TOWN – Tindakan beberapa ahli UMNO Cawangan Matahari Naik di Teluk Kumbar di sini mengumumkan keluar parti Ahad lalu dianggap sebagai sejarah buat parti keramat itu di Balik Pulau.
Bekas ahli Parlimennya, Datuk Seri Dr. Hilmi Yahaya berkata, masalah peribadi melibatkan dua pihak kemungkinan dipercayai menjadi punca keputusan itu diambil individu berkenaan.
Bagaimanapun menurut Hilmi, sepatutnya kedua-dua pihak terbabit perlu mendapatkan persepakatan dengan menyelesaikannya secara baik.
“Tindakan bubar cawangan tidak patut berlaku ketika ini terutama menjelang Pilihan Raya Umum Ke-15 (PRU15). Ini kerana, perjuangan kita masih belum selesai.
“Ini (umum keluar parti) tidak pernah berlaku dalam sejarah UMNO di Balik Pulau. Saya kesal dengan perkara ini.
“Namun, saya yakin tindakan serupa tidak akan ‘berjangkit’ di cawangan-cawangan lain dalam Parlimen Balik Pulau,” katanya di sini.

Beliau mengulas mengenai tindakan kira-kira 100 ahli UMNO Cawangan Matahari Naik di sini mengumumkan keluar parti serta-merta sekali gus membubarkan cawangan parti tersebut.
Difahamkan, individu berkenaan turut menyatakan hasrat untuk beralih sokongan kepada calon bebas Parlimen Balik Pulau, Datuk Seri Sabaruddin Ahmad yang diumum bertanding pada PRU ini.
“Masing-masing calon nak menang. Macam-macam cara depa (mereka) lakukan. Jadi, mereka cari jalan untuk mendapatkan sokongan.
“Kita tidak boleh halang mereka (calon), masing-masing guna kebijaksanaan sendiri,” tambahnya.
Pada PRU15 ini, Parlimen Balik Pulau menyaksikan pertembungan enam penjuru terdiri penyandangnya dari Pakatan Harapan (PH) Datuk Muhammad Bakhtiar Wan Chik, Datuk Shah Headan Ayoob Hussain Shah (BN), Muhammad Harris Idaham Abdul Rashid (PN), Ahmad Fazli Mohammad ( GTA), Datuk Seri Sabaruddin Ahmad (Bebas) dan Datuk Seri Johnny Ch’ng Ewe Gee (Bebas). – KOSMO! ONLINE


‘Saya bukan Michael Jackson, saya abang Mat Sabu’
Oleh NOR AINNA HAMZAH

8 November 2022, 3:51 pm
TAMPIN – “Saya bukan Michael Jackson, saya abang Mat Sabu,” seloroh Pengerusi Parti Amanah Negara (Amanah), Mohamad Sabu bagi meredakan sorakan lebih 1,000 penyokong terhadapnya, malam tadi.
Beliau antara pemimpin Pakatan Harapan (PH) yang diberi peluang berucap sempena program Jelajah Mega Harapan di Dataran Taman Indah, di sini malam tadi.
Menurutnya, melihat reaksi orang ramai yang sanggup hadir walaupun hujan, beliau yakin PH diketuai Pengerusi Pakatan Harapan (PH), Datuk Seri Anwar Ibrahim akan dapat menerajui negara selepas 19 November ini.
“Jangan risau soal kelayakan Anwar. Anwar terkenal di Pertubuhan Kerjasama Islam (OIC), terkenal di Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (Unesco), biasa jadi pensyarah di universiti-universiti utama di Amerika.
“Tokoh itu tokoh ini, tokoh tak tokoh, kalau 19 hari bulan ini kita dapat kurang daripada 112 kerusi ketokohan Anwar tinggallah dengan kampungnya yang hijrah baharu.
“Ketokohan Anwar terserlah bila 19 hari bulan pukul 12 tengah malam, PH berjaya mencapai 112 kerusi. Orang dunia pun tahu Anwar,” katanya dalam program yang turut dihadiri Anwar selaku Presiden PKR; Setiausaha Agung DAP, Loke Siew Fook; Naib Presiden PKR, Datuk Seri Aminuddin Harun dan calon PH bagi Parlimen Tampin, Muhammad Faiz Fadzil.

Sebelum ini, PH secara rasminya mengumumkan Anwar sebagai calon Perdana Menteri jika mereka memperoleh majoriti pada Pilihan Raya Umum ke-15 (PRU15).
Perkara itu diumumkan Ketua Setiausaha PH, Datuk Seri Saifuddin Nasution di Ipoh, Perak pertengahan bulan lalu.
Dalam ucapannya, Saifuddin berkata, perkara itu telah dipersetujui jawatankuasa Majlis Presiden PH melalui beberapa siri temu rapat sebelum ini.
Menurutnya, pemilihan sebagai calon Perdana Menteri itu mengambil kira keyakinan terhadap ketokohan Anwar untuk menyelamatkan ekonomi negara. – KOSMO! ONLINE


Abil teruja menyelam dengan ikan pari gergasi
Oleh MOHAMMAD SHAHEMY AZMI

8 November 2022, 2:59 pm
PETALING JAYA – Pelakon berbakat besar Nabila Huda berkongsi pengalaman pertamanya melakukan aktiviti menyelam skuba pada waktu malam sewaktu bercuti di Pulau Maldives baru-baru ini.
Lebih membuatkan pelakon berusia 37 tahun itu teruja apabila dia didatangi seekor ikan pari bersaiz gergasi ketika melakukan aktiviti tersebut.
“Ini merupakan pengalaman kedua saya (skuba) selepas pulau Raja Ampat (Barat Papua, Indonesia).
“Apa yang paling penting, ini merupakan pengalaman pertama saya menyelam pada waktu malam!” tulisnya dalam Instagram.
Meskipun takut kerana melakukan aktiviti tersebut pada waktu malam, namun Nabila atau mesra disapa Abil berasa sangat teruja kerana buat pertama kali dapat melihat dengan dekat seekor ikan pari gergasi berenang menghampirinya.
“Menyelam bersama seekor ikan pari. Pengalaman yang cukup indah,” katanya.

Menerusi hantaran yang dimuat naik dalam Instagram miliknya, pelakon filem Munafik itu berkongsi video merakamkan aksi ikan pari gergasi atau Mantas itu berenang dengan pantas melintasinya.
Perkongsian menarik namun menggerunkan itu mendapat perhatian peminatnya apabila rata-rata meninggalkan komen memuji keberanian Abil menyelam di laut dalam pada waktu malam dan berdepan dengan ikan pari gergasi.
“Tabik hormat! Saya sendiri tidak akan berani untuk lakukannya,” kata pelakon Raja Ilya.
“Seronoknya. Tapi takut nak menyelam. Berenang pun tak pandai,” kata seorang peminatnya.
“Berani betul Abil. Terbaiklah!” puji seorang netizen. – KOSMO! ONLINE


TH harap kuota penuh 31,600 jemaah haji tahun depan
Oleh ALWANI ZAFIRAH

8 November 2022, 3:27 pm
PETALING JAYA – Lembaga Tabung Haji (TH) mengharapkan Malaysia diberikan kuota penuh iaitu seramai 31,600 orang jemaah haji pada musim hadapan.
Pengerusi TH, Tan Sri Azman Mokhtar berkata, musim haji 1443H tahun ini, Malaysia hanya diberikan kuota seramai 14,306 orang sahaja oleh kerajaan Arab Saudi.
Jumlah tersebut adalah 45 peratus daripada kuota tahunan yang biasa diterima oleh negara Malaysia pada musim haji terdahulu.
“Bilangan jemaah haji untuk musim haji 1444H diharapkan akan mendapat kuota penuh seramai 31,600 orang berbanding hanya 14,306 orang sahaja pada tahun ini,” katanya dalam satu kenyataan hari ini.
Sementara itu, TH juga menganjurkan Muzakarah Haji Peringkat Kebangsaan (MHPK) kali ke-39 untuk membincangkan isu berkaitan bimbingan serta hukum-hakam ibadat haji yang timbul semasa musim haji 1443H lalu.
Muzakarah Haji yang bertemakan ‘Akidah Sejahtera Asas Kemabruran Haji’ akan berlangsung selama tiga hari bermula dari semalam sehingga 9 November 2022.

Menurut Azman, MHPK kali ini bertujuan mencari penyelesaian terbaik berkaitan ibadat haji, umrah dan ziarah selain memberi peluang kepada Pengkursus Ibadat Haji Tanah Air (PEKTA) dan ilmuan agama berkongsi ilmu serta pengalaman menetapkan keseragaman hukum-hakam.
“MHPK dapat meningkatkan lagi keberkesanan bimbingan ibadat haji kepada bakal-bakal haji termasuk menambahbaik modul kursus haji serta penerbitan dihasilkan demi kepentingan umat Islam Malaysia semasa melaksanakan ibadat di tanah suci.
“Semua resolusi yang akan dihasilkan daripada Muzakarah ini diharap akan benar-benar difahami oleh para PEKTA dan disampaikan kepada semua bakal haji dengan sejelas- jelasnya semasa kursus-kursus haji,” katanya.
Tambahnya lagi, MHPK ke-39 ini juga akan dapat menyelaraskan kefahaman bersama ahli Jawatankuasa Penasihat Ibadat Haji bagi persediaan untuk penyampaian lebih berkesan kepada bakal-bakal haji dan umat Islam negara tentang konsep, pengertian istito’ah secara mudah dan berterusan,” ujarnya.
Sementara itu, Azman berkata, sesi Penilaian Prestasi Operasi Haji 1443H (Post-Mortem) dan Kelas Intensif Tafaqquh Haji dan Umrah bagi PEKTA juga telah dijalankan di seluruh negara pada bulan Oktober lalu.
“Kursus Asas Haji 1444H dijadualkan bermula pada 25 November 2022 secara bersemuka di 218 masjid-masjid terpilih selepas selesainya MPHK,” jelasnya.
Pada masa sama, tambahnya, TH sedang merancang untuk menganjurkan Kursus Intensif Haji pada Februari 2023 dan seterusnya Kursus Perdana Haji dalam bulan Syawal sebelum bakal haji berangkat ke Tanah Suci. – KOSMO! ONLINE


Suami tak dayus izin doktor lelaki sambut kelahiran anak
Oleh KOSMO!

8 November 2022, 3:35 pm
PETALING JAYA – “Haram apabila ada doktor perempuan tetapi nak juga doktor lelaki selak kain isteri.”
Demikian respons penceramah bebas, Ustaz Azhar Idrus mengenai isu berkaitan gelaran ‘dayus’ kepada si suami apabila membiarkan doktor lelaki menyambut kelahiran anak.
Baru-baru ini, tular di media sosial kelantangan pasangan penceramah bebas, Ustazah Siti Afifah dan Ustaz Zaidi Tohirin, yang menganggap hanya suami ‘dayus’ biarkan isteri mereka bersalin dengan bantuan doktor lelaki.
Menurut Ustaz Azhar, hukum haram dari segi perubatan boleh berubah sekiranya darurat.
“Dengar baik-baik. Hukum yang asal perempuan itu berubat dengan perempuan. Lelaki berubat dengan lelaki kerana masalah aurat. Sesama perempuan walaupun aurat, haram melihat tapi lebih berat jika berlainan jantina.
“Jadi dalam bab berubat, dia ada kadar-kadarnya. Bila masuk sempadan darruroh (darurat), apa yang haram diangkat hukumnya sekejap.

“Allah sebut dalam al-Quran, ‘Barangsiapa yang masuk pada situasi tidak boleh lagi membuat pilihan, bukan sengaja atau tidak berlebih-lebihan, tidak berdosa,” katanya dalam sesi ceramah yang dimuat naik di laman YouTube rasminya.
Ustaz Azhar turut memberi satu gambaran yang sama dengan situasi bersalin itu agar mudah untuk difahami hukumnya.
“Asalnya, Allah haramkan kamu makan bangkai, darah dan babi. Tetapi di padang pasir kamu kelaparan, tak jumpa makanan tetapi jumpa bangkai. Ada pilihan lain tak? Tak ada.
“Keadaan darurat itu membolehkan apa yang tidak boleh. Jadi nak beranak, isteri mesti beranak dengan doktor perempuan, tetapi jika tidak ada doktor perempuan hanya lelaki dan ia berkait dengan dua nyawa iaitu ibu dan anak dalam kandungan jadi ambil doktor lelaki maka tidak berdosa,” jelasnya.
Mengulas kepada gelaran ‘dayus’ yang dilabelkan kepada si suami, Uztaz Azhar memaklumkan tiada hukum berdosa dijatuhkan kepada tindakan darurat itu.
“Apa pulak kata dayus? Tak haram. Yang haram bila ada doktor perempuan tetapi nak juga doktor lelaki yang selak kain isteri. Faham tak,” soalnya kepada penonton.
Pada masa sama, Ustaz Azhar turut mengingatkan bukan semua golongan mampu membiayai kos bersalin di hospital swasta yang mencecah hampir RM8,000 selain boleh membuat permintaan untuk menentukan doktor yang bertugas.
“Orang yang ada duit, pergi dekat doktor perempuan di swasta. Dia bolehlah (bayar), sekali beranak sampai RM7,000 hingga RM8,000.
“Kalau yang cukup-cukup makan, nak cari mana duit itu? Itu yang pergi hospital kerajaan. Nasib baik dapat doktor perempuan, kalau tak lelaki dan harus kerana tidak ada pilihan,” jelasnya. – KOSMO! ONLINE


PRU15: PM dapat penjelasan SPR undi pos pekerja Malaysia di Singapura
Oleh ABDUL RASHID ABDUL RAHMAN

8 November 2022, 3:46 pm
BERA – Perdana Menteri, Datuk Seri Ismail Sabri Yaakob berkata, beliau akan mendapatkan penjelasan daripada Suruhan Jaya Pilihan Raya (SPR) mengenai kemudahan undi pos kepada rakyat Malaysia yang bekerja di Singapura.
Beliau berkata, sekiranya mereka boleh mengundi secara pos ia tidak menimbulkan isu mereka tidak dapat balik bagi melaksanakan tanggungjawab sebagai pemilih.
“Saya kena periksa dulu kerana saya difahamkan mereka boleh mengundi secara pos, saya difahamkan kalau undi pos mereka tidak perlu balik.
“Tetapi sebenarnya dulu mereka kena balik mengundi, saya tahu pengundi Bera ramai kerja Singapura dulu mereka balik,”katanya dalam rasmi sidang akhbar pada majlis kenduri kampung bersama penduduk Kampung Bohor Baru di sini hari ini.
Hari ini Kosmo! melaporkan warga Malaysia yang bekerja di Singapura terutama mereka yang berasal dari negeri-negeri di Pantai Timur dan Utara tanah air dijangka tidak pulang untuk mengundi pada Pilihan Raya Umum Ke-15 (PRU15) yang dijadual pada 19 November ini.
Antara alasan yang diberikan adalah kekangan kerja seperti tidak dapat cuti selain faktor kewangan serta tempoh masa melibatkan perjalanan yang jauh dengan cuti singkat hanya sehari.

Berdasarkan rekod terdapat kira-kira 300,000 rakyat Malaysia kini bekerja di Singapura dengan sebahagian mereka adalah rakyat Johor.
Menurut Ismail Sabri sepatutnya pengundi yang berasal dari kawasan sempadan negara tetapi bekerja di Singapura dan Brunei boleh balik mengundi melalui pengangkutan darat. – KOSMO! ONLINE


PRU15: BN yakin mampu tarik semula pelabur
Oleh NUR HUDA MUSA

9 November 2022, 10:57 pm
KUALA LUMPUR – Barisan Nasional (BN) yakin mampu menarik semula pelabur-pelabur asing ke negara ini, sekali gus dapat menawarkan peluang pekerjaan kepada rakyat terutama sekali golongan muda.
Presidennya, Datuk Seri Dr. Ahmad Zahid Hamidi berkata, BN akan berusaha untuk mendapatkan semula kepercayaan daripada pelabur-pelabur asing yang telah hilang ekoran ketidakstabilan politik negara sejak kebelakangan ini.
“Pelabur asing perlukan kestabilan politik. Kita lihat bagaimana apabila BN memenangi lebih dua pertiga dalam Pilihan Raya Negeri (PRN) Johor, negeri Johor di bawah pemerintahan dua menteri besar sebelum BN berada dalam kedudukan yang keenam dari segi pelaburan negeri asing.
“Hanya sembilan bulan selepas BN menjadi kerajaan, Johor dari kedudukan keenam terus nombor satu dalam pelaburan asing. Ini memperlihatkan kepercayaan semula oleh pelabur-pelabur asing di negeri Johor,” katanya ketika berucap pada majlis kenduri rakyat bersama BN di Wangsa Maju di sini hari ini.
Turut hadir calon BN Parlimen Wangsa Maju, Datuk Seri Dr. Mohd Shafei Abdullah.
Terdahulu, Ahmad Zahid memberi amanat kepada jentera BN Wangsa Maju untuk terus menggandakan usaha supaya kemenangan memihak kepada BN dalam Pilihan Raya Umum Ke-15 (PRU15) kali ini.

Sementara itu, Mohd. Shafei berkata, beliau akan mengumumkan manifesto khas bagi Parlimen Wangsa Maju pada minggu depan.
Pada PRU15 ini, kerusi Parlimen Wangsa Maju menyaksikan pertembungan enam penjuru yang ditandingi oleh Mohd. Shafei, calon Pakatan Harapan (PH), Zahir Hassan, calon Perikatan Nasional (PN), Nuridah Mohd. Salleh, calon Gerakan Tanah Air (GTA), Norzaila Arifin, calon Warisan, Wee Choo Keong dan calon Bebas, Ravee Suntheralingam. – KOSMO! ONLINE


PRU15: GTA umum manifesto esok, tak janji bukan-bukan
Oleh KOSMO!

9 November 2022, 10:44 pm
SHAH ALAM – Selepas Barisan Nasional (BN), Perikatan Nasional (PN) dan Pakatan Harapan (PH) melancarkan manifesto, esok giliran Gerakan Tanah Air (GTA) pula memperkenalkan tawaran istimewa kepada pengundi mereka.
Pengerusi GTA, Tun Dr. Mahathir Mohamad berkata, manifesto itu banyak berkisar tentang mewujudkan kerajaan yang bersih.
Bagaimanapun, beliau enggan mendedahkan butiran manifesto tersebut.
“Tetapi kita tidak mahu janji yang bukan-bukan. Mewujudkan kerajaan yang bersih, cekap dan amanah adalah lebih penting,” katanya selepas melakukan kempen dengan calon GTA bagi Parlimen Shah Alam, Rafique Rashid di pasar malam Seksyen 24, di sini, petang tadi.
Dalam pada itu, beliau menyindir semua parti yang memperkenalkan manifesto masing-masing, didakwanya tidak mampu merealisasikan apa yang mereka janjikan.


PRU15: Harta Wan Azizah RM1.36 juta, aset Izzah RM808,761
Oleh MOHD RASDAN AHMAD dan SITI A'ISYAH SUKAIMI

9 November 2022, 10:38 pm
PETALING JAYA – Pengerusi Majlis Penasihat PKR, Datuk Seri Wan Azizah Wan Ismail mengesahkan beliau sudah membuat pengisytiharan hartanya dengan nilai aset bersih sebanyak RM1.36 juta.
Tindakan itu merupakan sebahagian daripada syarat yang ditetapkan parti berkenaan untuk bertanding pada Pilihan Raya Umum Ke-15 (PRU15).
Wang tunai atau simpanan yang dimiliki Calon Parlimen Bandar Tun Razak itu merupakan yang terbanyak di empat bank iaitu di Bank Islam Malaysia Berhad – pemilikan sendiri berjumlah RM525,608.53.
Manakala di Standard Chatered Bank Malaysia Berhad, beliau mempunyai pemilikan bersama (RM340,177.83); Maybank Malaysia Berhad- pemilikan bersama (RM65,161.95) dan Tabung Haji (RM70,000).
Bukan itu sahaja, bekas Timbalan Perdana Menteri era Pakatan Harapan (PH) itu juga memiliki empat kenderaan termasuk Perodua Myvi yang dibeli pada 2017 dengan nilai pasaran semasa RM29,300.
Manakala tiga lagi kenderaan antaranya Perodua Myvi yang dibeli pada 2018 yang berharga RM37,100, Toyota Velfire dibeli pada 2020 (RM288,000) dan sebuah motosikal Yamaha Lagenda dibeli pada 2021 (RM5,350).

Penyandang kerusi Parlimen Pandan itu juga mempunyai pendapatan sebagai wakil rakyat berjumlah RM16,351.54.
Sementara itu, Naib Presiden PKR, Nurul Izzah Anwar pula mengisytiharkan hartanya dengan aset bersih berjumlah RM808,761.
Berdasarkan dokumen tersebut, setakat 30 September lalu beliau memiliki simpanan berjumlah RM105,000 iaitu wang tunai di bank, Kumpulan Wang Simpanan Pekerja (KWSP) serta Tabung Haji.
Nurul Izzah juga mempunyai dua jenis pelaburan bernilai RM400,000 dan satu hartanah yang bernilai RM1.06 juta.
Seterusnya, penyandang dan calon bagi kerusi Parlimen Permatang Pauh itu turut memiliki sebuah Proton X70 bernilai RM94,000, karya seni dan barang kemas masing-masing bernilai RM5,000.
Hutang beliau pula berjumlah RM860,239 iaitu rumah dan kereta. – KOSMO! ONLINE


Pensyarah menang lagi, sedia buru kemenangan hatrik
Oleh KOSMO!

9 November 2022, 9:04 pm
MUHAMMAD FADHIL
Pensyarah sasar raih kemenangan mingguan berhasil
PERTUKARAN ramai pemain setiap minggu membawa tuah buat pasukan Ayam Tambatan selepas menjadi pemenang mingguan bagi saingan Liga Fantasi Kosmo! buat kali kedua pada perlawanan minggu ke-15.
Pengurusnya yang juga seorang pensyarah, Dr. Muhammad Fadhil Marsani menjelaskan, tidak kisah untuk menolak banyak mata bagi membentuk skuad terbaik memandangkan dia hanya meletakkan sasaran bagi memenangi aksi mingguan.
Justeru, kedudukan pasukan pada akhir musim tidak lagi menjadi fokus kerana menganggap kemenangan mingguan sudah memadai, lebih-lebih lagi pasukannya sudah jauh ketinggalan dengan kelompok 10 teratas.
“Ini adalah kemenangan kedua saya bagi saingan musim 2022/23. Pemilihan pasukan saya berkonsepkan jangka pendek kerana saya akan menukar ramai pemain setiap minggu dan tidak kisah jika ditolak mata.
“Fokus saya sekarang adalah untuk memenangi aksi mingguan kerana sudah jauh ketinggalan. Minggu lalu, mungkin cip ‘bench boost’ menjadi salah satu faktor kemenangan ini,” ujarnya.

MASDARIANSAH
Kesetiaan kepada Mohamed Salah tuai ganjaran
KEPERCAYAAN meletakkan Mohamed Salah sebagai kapten membolehkan pasukan 433 Gegen Pressing meraih mata tertinggi bagi minggu ke-15 saingan Liga Fantasi Kosmo! 2022/2023.
Dua gol daripada bintang Liverpool itu menewaskan Tottenham Hotspur 2-1 pada aksi Liga Perdana Inggeris hujung minggu lalu langsung tidak dijangka oleh pengurusnya, Masdariansah Samsudin.
“Saya memang letak Salah sebagai kapten sejak musim lalu tetapi dia tidak begitu menjadi kali ini. Sebagai peminat Liverpool, saya tetap percayakan Salah dan ia membawa pulangan.
“Memang tidak jangka dua gol Salah membuatkan saya kutip mata tertinggi. Ini kali pertama saya memenangi sesuatu sejak bermain FPL (Fantasy Premier League),” katanya yang berasal dari Shah Alam, Selangor.
Pekerja di sebuah syarikat kilang kereta swasta itu juga teruja apabila kali pertama kisah kejayaannya diterbitkan oleh penganjur Kosmo! dalam platform media cetak dan online.

NURUL SYAFIQ
Belum terlambat kejar kelompok 10 terbaik
PERCATURAN formasi permainan 4-5-1 menjadi buat Nurul Syafiq Jasmin menjadi antara pemenang mata mingguan tertinggi bagi saingan minggu ke-15 Liga Fantasi Kosmo! 2022/23.
Pengurus pasukan Ada Manoi FC itu menyifatkan, empat daripada lima pemain tengahnya berjaya memungut mata tinggi antara faktor utama kejayaan biarpun hanya mempertaruhkan seorang penyerang.
“(Mohamed) Salah, (Pascal) Gross dan (Andreas) Pereira berjaya menjaringkan gol serta cipta umpanan seperti (Kevin) De Bruyne. Mujur saya tiada (Joao) Cancelo yang dilayangkan kad merah,” katanya.
Bagi Syafiq, pemilihan kesebelasan utamanya berdasarkan prestasi semasa seseorang pemain itu, bukan disebabkan kualiti pasukan atau lawan dihadapi untuk saingan minggu tersebut
Malah, peminat setia Liverpool itu turut percaya masih memiliki peluang untuk memanjat carta ke kelompok 10 terbaik biarpun kini berkedudukan 200 lebih disebabkan faktor Piala Dunia Qatar 2022.

SAIFUL HOESNE
Intan FC raih rezeki terpijak dengan kekalkan nama besar
KEGAGALAN beberapa pengurus pasukan untuk melakukan pendaftaran lengkap memberi tuah buat Saiful Hoesne Hasan Ongkat selepas pasukannya, Intan FC mendapat kedudukan Top 5 pada saingan Liga Fantasi Kosmo! minggu ke-15 (GW15).
Saiful mengakui keputusan untuk mengekalkan nama-nama besar dianggap tepat walaupun beberapa kelab gergasi Liga Perdana Inggeris (EPL) tidak begitu konsisten musim ini.
“Secara jujur, saya tidak sangka dapat mengutip mata tertinggi pada kempen minggu ini kerana saya melihat sendiri carta dan ada beberapa pasukan yang mendapat mata lebih tinggi.
“Namun, selepas difahamkan mereka tidak melengkapkan pendaftaran dan slot tersebut diberikan kepada saya, tiada apa lagi yang boleh saya katakan selain ini adalah rezeki yang terpijak.
“Saya sokong Manchester United, tetapi tidak mempertaruhkan pemain dalam pasukan kerana mereka tidak konsisten.
“Cuma, saya mengekalkan pemain seperti Mohamed Salah daripada Liverpool, Erling Haaland (Man. City) dan Aaron Ramsdale yang menyumbangkan mata cukup tinggi,” katanya.

JOHAN ARIFF
Kemenangan hadir selepas dua musim
SELEPAS dua musim menyertai saingan Liga Fantasi Kosmo!, pasukan Rentak Chumpu FC akhirnya menikmati kemenangan pertama apabila menjadi salah seorang pemenang bagi aksi minggu ke-15.
Pengurus pasukan, Johan Ariff Johari menyuarakan rasa gembira selepas percaturannya menjadikan penyerang Liverpool, Mohamed Salah sebagai kapten membuahkan hasil selepas pemain Mesir itu meledak dua gol.
Justeru, dia meletakkan sasaran untuk mencari kemenangan kedua berturut-turut menjelang aksi minggu ke-16 yang dijadualkan berlangsung hujung minggu ini, aksi terakhir sebelum saingan Piala Dunia 2022.
“Alhamdulillah kerana ini adalah kali pertama saya dapat menjadi salah seorang pemenang mingguan dalam Liga Fantasi Kosmo! selepas menyertai kejohanan ini sejak musim lalu.
“Kebetulan saya menggunakan Salah sebagai kapten dan ia adalah rezeki kerana dia menjaringkan dua gol. Kebiasaan saya gunakan (Erling) Haaland sebagai kapten tetapi terpaksa ubah kerana dia cedera.
“Impian itu memang untuk berada dalam kedudukan kelompok 10 teratas, namun nampak gaya sudah jauh ketinggalan. Mungkin saya akan sasar kemenangan di minggu lain pula, InsyaAllah,” katanya.


PRU15: KJ ada tokoh, kredibiliti – Muhyiddin
Oleh NUR ALINA HASSAN

9 November 2022, 10:07 pm
MUAR – Pengerusi Perikatan Nasional (PN), Tan Sri Muhyiddin Yassin turut bersetuju calon Barisan Nasional (BN) Parlimen Sungai Buloh, Khairy Jamaluddin Abu Bakar diangkat sebagai Perdana Menteri (PM) pada masa hadapan.
Penyandang Ahli Parlimen Pagoh, itu mengakui Khairy Jamaluddin mempunyai kredibiliti yang baik dan kesungguhan melaksanakan tugas sebagai menteri juga dianggap cemerlang.
“Dia seorang tokoh yang bagus, malah dalam kabinet saya pun dia antara orang yang dipercayai. Dia menguruskan soal Covid-19 dan sebagainya dengan baik, ada masa depan yang baik, cuma dia ada dalam parti yang salah.
“Tapi tak mengapalah, semua orang mempunyai cita-cita untuk jadi apa sekalipun, tak perlu tanya kenapa kau nak jadi PM? Itu impian dia.
“Tapi bila masanya mungkin dia kena ambil alih UMNO dan jadi presiden. Peroleh jumlah kerusi yang banyak serta boleh membentuk kerajaan ketika itu. Ketika ini dia boleh cakap sahaja, tak salah pun,” katanya pada Program Sembang Santai Bersama Masyarakat di Kampung Panjang Sari, di sini, hari ini.-KOSMO! ONLINE